Päť nesmrteľných muzikálov, ktoré zažívajú úspech aj dnes

Toto je klasika, ktorú by mal vidieť pri najbližšej príležitosti každý.

Za prvý muzikál považujú niektorí historici predstavenie The Black Crook z roku 1866. Odvtedy ich vznikli tisíce, no len tie najlepšie stále znovu ožívajú na javisku. Príbeh o prostorekej kvetinárke a arogantnom profesorovi mal na Broadwayi premiéru 21. októbra 1964. Muzikál My Fair Lady bol inšpirovaný hrou Georgea Bernarda Shawa Pygmalion. Autorsky sa pod neho podpísali Alan Jay Lerner a Frederick Loewe. Diváci ho milovali od prvej premiéry. Aby zohnali lístky, prespávali cez noc pred pokladnicou na ulici. Povráva sa, že vtedy už slávny skladateľ Loewe im tam osobne nosil kávu a čaj. Bláznivé, farebné a na tie časy značne kontroverzné Vlasy mali premiéru v roku 1967. Do piatich rokov sa počet repríz vyšplhal na neuveriteľných takmer dvetisíc. Ľudia šaleli, no úradníci sa všemožne snažili muzikál zastaviť. Súd štátu Massachusetts v roku 1970 nariadil, že herci musia „hrať zaodetí do potrebnej miery“ a „vylúčiť z predstavenia simuláciu pohlavného styku“. Účinkujúci z Vlasov sa však odmietli prudérne zahaliť a odvolali sa na Najvyšší súd Spojených štátov. Ten napokon rozhodol, že nahota, sex, drogy aj pľuvanec na americkú vlajku na javisku sú chránené prvým dodatkom americkej ústavy o slobode vyjadrovania. Muzikál Jesus Christ Superstar pobúril hodnostárov z cirkevných kruhov aj zástupy veriacich. Moderné melódie, Judáš, ktorý dostal priestor obhájiť svoje názory a činy, Mária Magdaléna ako žena s nie práve najlepšou povesťou, to bola pre mnohých prisilná káva. Počiatočný odpor však napokon prevalcoval obrovský úspech. Hudba Andrewa Lloyda Webbera si prerazila cestu cez všetkých neprajníkov. Za všetko hovorí aj fakt, že rok po uvedení na Broadwayi sa muzikál predstavil aj v Londýne, Paríži a Sydney. Desať rokov od uvedenia muzikálu Jesus Christ Superstar prišli autori Andrew Lloyd Webber a Thomas Stearns Elliot s novinkou. Cats, teda Mačky vyrazili divákom dych. Dovtedy nepoznané stvárnenie, brilantná hudba a pôsobivé kostýmy spravili z muzikálu kult. Dodnes ho videlo viac ako osem miliónov divákov, hral sa v tristo mestách, od Hamburgu až po Tokio. Najväčší hit muzikálu pieseň Memory sa stal spolu s hitom Beatles Yesterday jednou z najhranejších skladieb v histórii populárnej hudby. V roku 1989 tromfli Cats svojou 3358. reprízou aj muzikál Jesus Christ Superstar a stali sa najdlhšie hraným muzikálovým predstavením v histórii divadla. Diváci videli West Side Story prvýkrát v auguste 1957 vo Washingtone. Publikum sa smialo a plakalo zároveň. Pôvodne to mal byť príbeh Rómea a Júlie dvadsiateho storočia. Mala to byť divadelná dráma podfarbená operou. Keď si však spolu sadli skladateľ Leonard Bernstein, autor predlohy Arthur Laurents a režisér a choreograf Jerome Robbins, dohodli sa, že to bude celkom iné, viac odľahčené muzikálové predstavenie. Pôvodne v ňom išlo o boj katolíckej a židovskej rodiny. Napokon však autori príbeh uchopili inak. Proti sebe stoja dva newyorské gangy, jedni sú mladí Portoričania, druhí Američania. Júlia sa preto v muzikáli nevolá Ester alebo Ráchel, ale María a pod balkónom jej spieva zaľúbený Tony.


Slováci vidia najvyššiu mieru korupcie v štátnych úradoch

Podľa prieskumu sa úplatky na Slovensku najviac vyskytujú v zdravotníctve a súdnictve.

BRATISLAVA. Väčšina Slovákov vníma korupciu ako veľký problém a až 86 percent z nich považuje korupciu na Slovensku za rozšírený jav. Najrozšírenejšie je pritom uprednostňovanie príbuzných a priateľov vo verejných inštitúciách, čo si myslí 38 percent Slovákov. Pre 35 percent opýtaných je najbežnejšie financovanie politických strán výmenou za verejné zákazky alebo za vplyv na tvorbu politík, provízie predstavujú problém pre 30 percent opýtaných. Vyplýva to zo špeciálneho Eurobarometra skúmajúceho postoje voči korupcii, ktorý zverejnila Európska komisia. Výsledky ukázali, že 81 percent opýtaných nesúhlasí s výrokom, že na Slovensku sú osoby a firmy pristihnuté pri uplácaní vysokopostavených štátnych úradníkov náležite potrestané. Skoro polovica opýtaných (48 percent) súhlasí, že korupcia sa na Slovensku za posledné tri roky zvýšila. Pre 53 percent Slovákov je prijateľné urobiť láskavosť, ak by chceli niečo od verejnej správy alebo úradu, pre 24 percent je prijateľné dať peniaze a pre 43 percent dar. Neprijateľné dať peniaze je pre 73 percent respondentov. Až 74 percent opýtaných súhlasí s výrokom, že v miestnych a regionálnych úradoch na Slovensku je korupcia, 83 percent súhlasí s tým, že korupcia je v národných verejných inštitúciách. Branie úplatkov považujú Slováci za najrozšírenejšie v oblasti zdravotnej starostlivosti (55 percent) a súdov (52 percent). Prieskum uskutočnila Komisia v dňoch 21. až 30. októbra minulého roku formou osobného rozhovoru. Zúčastnilo sa na ňom 1 080 Slovákov.


Poľská armáda dostane tisíce bojových dronov

Poľský priemysel ponúka oneskorenú muníciu aj väčšie taktické drony.

BRATISLAVA. Poľské ministerstvo obrany plánuje nakúpiť tisíce taktických útočných dronov, predovšetkým od tamojších výrobcov. Domáci priemysel ponúka tzv. oneskorenú muníciu (loitering munition), a tiež väčšie taktické drony vybavené presnými zbraňovými systémami na báze vzduch-zem. Poľské ministerstvo obrany vidí hlavnú výhodu bezpilotných vzdušných prostriedkov UAV (Unmanned Aerial Vehicle), teda dronov, predovšetkým v možnosti ich masového nasadenia. Masové a koordinované nasadenie sa týka predovšetkým rastúcej kategórie dronov určených na použitie na taktickej úrovni. Taktické drony prestávajú byť len senzormi, ale stávajú sa tiež aktívnymi prvkami v ničení jednotiek nepriateľa. Príkladom drona tejto kategórie je americký RQ-7 Shadow s maximálnou štartovacou hmotnosťou 170 kg. RQ-7 dokáže používať strely Fury – vychádzajú z francúzskej munície LMM – a Pyros s doletom niekoľko kilometrov. Strely je možné vybaviť priebojnou hlavicou, ktorá dokáže preniknúť horným pancierom obrnených vozidiel. “Plánujeme nakúpiť toľko bezpilotných systémov, koľko budú naše vojenské formácie potrebovať pre plnenie svojich úloh. Ide o masovú zbraň - jej účinnosť je závislá na masovosti použitia. Bavíme sa tu o tisícoch exemplárov, pre jednotky operačného nasadenia aj teritoriálnu obranu,” vyhlásil poľský minister obrany Antoni Macierewicz. Poľský minister si prezrel najnovšie poľské drony na polygóne Vojenského technického inštitútu pre vyzbrojovanie WITU (Wojskowy Instytut Techniczny Uzbrojenia). Výrobky poľského priemyslu, pokiaľ splnia kritériá, dostanú pri nákupe techniky prednosť. Priemysel našich severných susedov okrem iného predviedol aj oneskorenú muníciu Warmate od firmy WB Electronics, oneskorenú muníciu s kolmým štartom Dragonfly (WITU) a predstavil aj taktický dron Los schopný niesť presnú muníciu vzduch-zem. Dragonfly a Warmate majú hmotnosť päť kilogramov. Obsluhovať ich môže jeden vojak, prípadne dvojica vojakov. Obsluha môže prenášať niekoľko dronov s viacerými typmi bojových hlavíc - trieštivo-trhavými, termobarickými alebo priebojnými. Warmate sa podobá na malé lietadlo so skladacími krídlami a tlačnou vrtuľou. Má dosah 20 kilometrov a vo vzduchu vydrží tridsať minút. Dron sa vypúšťa z obdĺžnikového tubusu pomocou pneumatického mechanizmu. Ďalším kamikadze dronom je kvadrokoptéra Dragonfly od inštitútu WITA. Dragonfly má dĺžku 90 centimetrov a hmotnosť päť kilogramov. Po rozložení ramien rotorov je šírka dronu 70 centimetrov. Dosah Dragonfly je 10 kilometrov a vo vzduchu vydrží 20 minút. Drony Warmate a Dragonfly sa dajú osadiť niekoľkými typmi bojových hlavíc s váhou do jedného kilogramu a jednou nebojovou hlavicou pre výcvik a prieskum od inštitútu WITU. K dispozícii sú trieštivo-trhavé hlavice GO-1 HE a GO-2 HE (smrteľné do cca desiatich metrov), termobarická GTB-1 FAE a priebojná GK-1 HEAT schopná preniknúť až 240 milimetrov hrubou valcovanou oceľou.. Kamikadze drony Warmate a Dragonfly tak teoreticky dokážu vyradiť z boja aj najmodernejšie tanky a môžu nahradiť oveľa ťažšie a drahšie protitankové riadené strely. “Použitie dronov v zastavaných oblastiach umožní vojsku viesť boj v priestoroch, kde sa armáda nemôže spoľahnúť na priamu viditeľnosť. Zastavané prostredie situáciu komplikuje a vedenie vojny v takomto prostredí je veľmi náročné. Vďaka schopnosti bodového úderu rastú možnosti vojsk. Myslíme si, že priebojné hlavice našej konštrukcie môžu zastúpiť aj riadené protitankové strely,” objasňuje výhody kamikadze dronov plukovník Jacek Borkowski, riadtieľ WITU. Väčším zástupcom taktických úderných dronov je typ Los od WB Electronics. Počas prezentácie na polygóne WITU bol dron vybavený dvojicou presne navádzaných bômb LARUS od inštitútu WITU. Bomba LARUS má hmotnosť päť kilogramov, využíva navádzacie systémy a bojové hlavice z dronov Warmate a Dragonfly. Prázdna hmotnosť dronu Los je 85 kilogramov a nosnosť 55 kilogramov. Rozpätie krídel dronu meria 6,4 metrov a dĺžka dronu je 3,1 metra. Dron štartuje z pneumatického katapultu, ktorý sa dá umiestniť na príves alebo korbu ľahkého terénneho vozidla. Vďaka svojej nosnosti Los zvládne prepraviť viac ako dve bomby LARUS. Na nosnosť majú negatívny dopad najmä elektro-optické senzory, komunikačné prostriedky a ďalšie nebojové prvky výbavy na palube. Podľa Macierewicza sú možnosti podobných dronov obrovské, predovšetkým v bojoch v zastavaných oblastiach. Poľská armáda sa zaujíma o malé kamikadze drony, aj o väčší úderný dron Los. Potrvá však minimálne rok, kým poľské firmy spustia sériovú výrobu. Poľsko si navyše v rámci programu Zefir plánuje zaobstarať bojové drony pre stredné výšky a s dlhou výdržou MALE (Medium-Altitude Long-Endurance). V rámci programu Gryf si chce Poľsko zadovážiť menšie taktické bojové drony. V rámci programu Zefir poľské ministerstvo obrany nakúpi štyri zostavy po troch dronoch. Hlavnými uchádzačmi sú americký typ MQ-9 Reaper a izraelský Hermes 900. Prvé drony získa poľská armáda po roku 2020. Výsledkom programu Gryf bude zavedenie dvanástich zostáv taktických bojových dronov po štyroch strojoch. V tejto kategórii sú hlavnými adeptmi je Watchkeeper X od firmy Thales a Hermes 450 od izraelskej firmy Elbit. Aj tieto drony obohatia armádu po roku 2020. Drony programov Zefir a Gryf poľská armáda využije nielen na sledovacie, prieskumné a spravodajské operácie, ale aj na ničenie pozemných cieľov pomocou presne navádzanej munície. Text vyšiel pôvodne na webe armadninoviny.cz Tento text ste mohli čítať vďaka tomu, že platíte za obsah. Vážime si to.


Zahraniční novinári chcú posunúť Kuciakovu tému (rozhovor)

Ringier Axel Springer vytvorí v Bratislave medzinárodný tím, ktorý bude pokračovať v práci zavraždeného novinára.

Zahraniční novinári môžu poskytnúť slovenským kolegom medzinárodný presah, vraví JAN BAYER, člen výkonnej rady a prezident spravodajských médií vydavateľstva Axel Springer. Vražda Jána Kuciaka je najväčšia tragédia, akú kedy vo vydavateľstve zažili. Predaj Nového Času a tlačených magazínov oligarchom nestopnú ani po tragédii. „Našou prioritou je dnes digitálna žurnalistika,“ hovorí Bayer. Na Slovensko ste prišli aj preto, že Ringier plánuje založiť medzinárodný novinársky tím. Ako bude fungovať? „V prvom rade chcem povedať, že sme tu kvôli Jánovi. Chceli sme si ho uctiť, jeho život bol veľmi krátky. Bol to veľmi talentovaný novinár, ktorý začal skvelú prácu. To je jeden z dôvodov, prečo sme sa rozhodli priniesť na Slovensko niekoľkých zahraničných novinárov. Už teraz tu máme skvelý novinársky tím, takže len skúsime pomôcť s ďalšou investigatívou. Je to naša povinnosť niečo podobné zorganizovať.“ Ťažiskom teda budú stále slovenskí novinári z vášho vydavateľstva? „Máme tu skvelý tím, no aj pre nich môže byť zaujímavé mať medzinárodný presah. Požiadali sme preto ľudí v Dubline, Zürichu či v iných mestách o spoluprácu.“ Ringier dlhodobo deklaruje, že bojuje proti oligarchizácii médií. Neuvažujete, že po tomto incidente prehodnotíte predaj Nového Času Antonovi Siekelovi a tlačených magazínov Pente? „Veríme v slobodnú žurnalistiku, no našou prioritou je dnes digitálna žurnalistika. Axel Springer sa dnes zameriava na digitálne tituly, print je teda iná kategória.“ Muselo vydavateľstvo niekedy riešiť podobnú tragédiu ako v prípade Jána Kuciaka? „Nie, nikdy sme takúto tragédiu nezažili. Jedného z našich novinárov väznili v Turecku a len pred pár dňami ho prepustili. Toto je však hrozná tragédia.“ Mali ste šancu rozprávať sa s nejakými slovenskými politikmi? „Robil to náš miestny tím, máme naplánované nejaké stretnutia so zástupcami vlády.“ Čo si myslíte o prístupe, ktorý majú viacerí politici voči novinárom? „Naozaj nemôžem túto situáciu hodnotiť, pretože som zvonku. Médiá však musia byť nezávislé a je vždy dobré držať si nejaký odstup.“


Zamestnávatelia varujú pred dopadmi bankového odvodu

Nezasiahne len bankový sektor, ale ohrozí stabilitu celej slovenskej ekonomiky.

BRATISLAVA. Zamestnávatelia združení v Republikovej únii zamestnávateľov zásadne nesúhlasia s predĺžením platnosti a zdvojnásobením bankového odvodu. Takýto krok podľa nich nezasiahne len bankový sektor, ale ohrozí stabilitu celej slovenskej ekonomiky. Zamestnávatelia zároveň vyzývajú poslancov parlamentu, aby svojím konaním nezneisťovali domácich či zahraničných investorov účelovými populistickými opatreniami, ktoré sa navyše prijímajú v takom krátkom období pred koncom volebného cyklu. Zamestnávatelia uviedli, že dlhodobo upozorňujú na škodlivosť selektívneho zdaňovania vybraných skupín firiem, ktoré na Slovensku predstavujú špeciálne odvody bánk, poisťovní či subjektov pôsobiacich v regulovaných odvetviach. Takéto opatrenia sú podnikateľskou komunitou vnímané veľmi kriticky a sú podľa Republikovej únii zamestnávateľov v príkrom rozpore s deklarovanou snahou o skvalitňovanie podnikateľského prostredia a so zabezpečením rovnosti šancí. "Predĺženie platnosti, či dokonca zdvojnásobenie tzv. bankového odvodu, je v jednoznačnom rozpore s princípom legitímnych očakávaní investorov v sektore, ktoré vychádzali z vyhlásení Slovenskej republiky o ukončení odvodu. Ten mal platiť len do vytvorenia jednotného európskeho rezolučného fondu, ktorý vznikol v roku 2015 a mal kryť náklady spojené s prípadnou finančnou krízou," uviedla Republiková únia zamestnávateľov. V súčasnosti podľa Republikovej únii zamestnávateľov odvod svoj pôvodne deklarovaný účel neplní a slúži na financovanie aktivít politikov, ktoré s bankovým a finančným sektorom nesúvisia. "Navyše celý okruh verejných financií disponuje dostatočným priestorom na šetrenie a ministerstvo financií by dodatočné zdroje na opatrenia v iných oblastiach malo skôr získavať napríklad realizáciou auditu verejných výdavkov či zabezpečením transparentnejšieho využívania verejných zdrojov," myslí si Republiková únia zamestnávateľov. Republiková únia má tiež vážne výhrady voči spôsobu predloženia a procesu schvaľovania novely o osobitnom odvode vybraných finančných inštitúcií, ktorý sa deje bez predchádzajúceho medzirezortného pripomienkového konania, bez diskusie so sociálnymi partnermi a predovšetkým samotnými inštitúciami, ktorých sa odvod priamo týka. "Uvedený postup je z pohľadu zamestnávateľov v kolízii s Ústavou SR, legislatívnymi pravidlami a porušuje Európskou úniou stanovené pravidlá sociálneho dialógu," dodala Republiková únia zamestnávateľov. Zamestnávatelia tiež upozorňujú na to, že stabilita bankového sektora je jedným z kľúčových atribútov pre zdravé fungovanie celej národnej ekonomiky, najmä z dôvodu poskytovania dostatočného objemu úverovania pre obchodné spoločnosti, štát, ako aj jeho obyvateľov. "Akékoľvek snahy o destabilizáciu bankového sektora môžu mať ďalekosiahle následky na celé hospodárstva, a teda i samotných občanov," dodala Republiková únia zamestnávateľov.


Vybrali sme desať receptov na skvelé nepečené dezerty

Bez pečenia, no aj tak neodolateľné. Vyskúšajte našich desať tipov pre sladké jazýčky.

Kávoví milovníci by pri tomto recepte mali zbystriť a vyskúšať pochúťku, ktorá nielen skvele vyzerá, ale aj chutí. Na pravé kávové zrná však budete potrebovať aj správnu formu. Prejsť na recept Jednoduchý recept na čokoládovú dobrotu, ktorý vytvoríte iba z dvoch surovín - ľubovoľnej čokolády a kokosového oleja. Prejsť na recept Klasika, ktorá mnohých vráti do detstva. Čierny princ je veľmi sladká pochutinka, ktorú nemusíte piecť. Stačia vajcia, cukor, piškóty, citrón a čokoláda. Prejsť na recept Tieto krásne zasnežené stromčeky si pripravíte aj bez pečenia. Stačia na to tie správne formičky a asi polhodinka vášho času. Prejsť na recept Vyskúšajte nepečené cukrovinky z mandlí, medu, cukru, masla, šľahačky, kandizovaného ovocia a čokolády. Použiť môžete aj strúhaný kokos ako posýpku. Prejsť na recept Ak máte radi kombináciu kokosu a čokolády, tejto roláde neodoláte. Základom sú kakaové sušienky, kokos a tiež káva. Dezert je hotový o 45 minút. Prejsť na recept Oblátky plnené sladkou plnkou z orechov, kondenzovaného mlieka, cukru a hery. Grilážky sú chutný a tradičný nepečený dezert. Prejsť na recept Detské piškóty, tuk na pečenie, cukor, med, mleté orechy, griotka a hneď je nepečená maškrta na svete. Prejsť na recept Po týchto guľkách sa len tak zapráši. Vyšľaháte sneh, premiešate s oplátkami a tvarujete snehové gule, ktoré na konci namočíte do čokoládovej polevy. Šikovníci to zvládnu do pol hodinky. Prejsť na recept ...alebo aj kokosové guľky á la Raffaelo, avšak z keksíka Delissa. Recept je veľmi jednoduchý, rýchly a netreba k nemu veľké množstvo surovín. Dobrú chuť! Prejsť na recept


Maria už nie je hurikán, zoslabla na tropickú búrku

Stále platí varovanie pre časť pobrežia Severnej Karolíny.

RALEIGH. Z Marie sa nakoniec stala tropická búrka. Najnovšia správa amerického Národného centra pre hurikány (NHC) hovorí, že rýchlosť vetra sprevádzajúceho Mariu klesla dnes na takmer 115 kilometrov za hodinu, čím sa ukončilo deväťdňové vyčíňanie Marie ako hurikánu. Posledných niekoľko týždňov náš národ skúšala ničivá sila Matky Prírody. Ale my na to odpovieme ešte väčšou silou: odhodlaním amerického ducha. Centrum Marie sa nachádza ďaleko od pobrežia USA, asi 260 kilometrov juhovýchodne od Mysu Hatteras (štát Severná Karolína), a pohybuje sa na sever rýchlosťou 11 kilometrov za hodinu. Stále však platí varovanie pred tropickou búrkou pre časť pobrežia Severnej Karolíny - od zátoky Bogue po hranicu so štátom Virgínia, kde môže vyvolať veľké vlny. Tie dokážu vymieľať pláže a v niektorých prípadoch sa môžu prevaliť cez násypy, ktoré chránia pobrežné obce. Prezident USA Donald Trump odcestuje 3. októbra do ostrovnej krajiny Portoriko, aby si prehliadol škody spôsobené hurikánom Maria, ktorý minulý týždeň zničil toto americké územie v Karibiku. "Portoriko je pre mňa veľmi dôležité," uviedol v utorok Trump a dodal, že "ostrov je po vyčíňaní dvoch hurikánov v posledných týždňoch v troskách". Trump poukázal predovšetkým na infraštruktúru, ktorá je "doslova zničená". Prezident uviedol, že navštívi aj Americké Panenské ostrovy, ktoré tak ako Portoriko zasiahli hurikán Irma aj hurikán Maria. "Robíme všetko, čo je v našich silách, aby sme pomohli tak ťažko skúšaným ľuďom na oboch miestach, v Portoriku a na Panenských ostrovoch," doplnil šéf Bieleho domu. Trump čelí kritike za to, že Portoriku dostatočne nepomáhal, ale prezident poukázal na ťažkosti s doručovaním zásob na ostrov, kde boli prístavy a letiská celé dni odrezané od sveta a neboli prístupné. "Naozaj sa veľmi, veľmi v Portoriku snažíme. Je to náročné, lebo je to ostrov. Ostrov uprostred veľkého oceánu, veľmi veľkého oceánu," povedal v utorok Trump. A poukázal na uznanie, ktoré si vyslúžila jeho administratíva za pomoc štátom Texas a Florida po vyčíňaní hurikánov. Americké úrady teraz privážajú do Portorika zásoby, vrátane potravín a vody, už "každú hodinu", dodal Trump. Prezident neskôr priznal ťažkosti s obnovou života na ostrovoch po hurikánoch, ale vyjadril dôveru v tamojších ľudí a ich silu spamätať sa. "Posledných niekoľko týždňov náš národ skúšala ničivá sila Matky Prírody. Ale my na to odpovieme ešte väčšou silou: odhodlaním amerického ducha," povedal Trump počas tlačovej konferencie so španielskym premiérom Marianom Rajoyom. Trump sa v utorok stretol s federálnymi predstaviteľmi pre núdzové situácie a schválil nariadenie, že všetky náklady na odpratávanie trosiek na seba na 180 dní prevezme federálna vláda. Celový počet obetí hurikánu Maria v Karibiku sa podľa agentúry AP do pondelňajšieho popoludnia miestneho času zvýšil na minimálne 49, z toho 27 zaznamenali na ostrove Dominika a 16 v Portoriku. Maria zasiahla Portoriko minulú stredu ako najsilnejší hurikán za posledných vyše 80 rokov, pričom spôsobila rozsiahle škody za miliardy dolárov.


Čínsky dopyt pomohol prekonať očakávania zisku koncernu Apple

SAN FRANCISCO. Americký koncern Apple dosiahol v 2. kvartáli finančného roka 2017/18 väčšie tržby a zisk, ako mu predpovedali analytici z Wall Street. Pomohol mu najmä prekvapujúco silný dopyt po jeho novom smartfóne v Číne. Apple zároveň oznámil plány na spätný nákup akcií vo výške 100 miliárd USD. Generálny riaditeľ spoločnosti Tim Cook uviedol, že drahý iPhone X, o ktorý sa odborníci obávali, že nebude taký populárny ako predchádzajúce modely, sa v uplynulom kvartáli stal najpredávanejším iPhonom. A aj na veľmi konkurenčnom čínskom trhu bol iPhone X minulý kvartál "jednotkou", dodal Cook. Globálny predaj iPhonov sa v prvých troch mesiacoch tohto roka zvýšil o 3 percentá na 52,22 milióna kusov z 50,76 milióna kusov pred rokom. Tržby z predaja smartfónov v 2. kvartáli finančného roka tak dosiahli 33,25 miliardy USD (27,53 miliardy eur). Priemerná predajná cena iPhonu bola 728 USD, čo je menej ako 796 USD v predchádzajúcom štvrťroku (október-december), ale stále výrazne vyššia ako 655 USD pred rokom. Technologický gigant zaznamenal za tri mesiace do konca marca 2018 nárast celkových tržieb o 16 percent na 61,14 miliardy USD z vlaňajších 52,9 miliardy USD. A jeho príjmy zo služieb ako sú iCloud a Apple Music sa zvýšili o 31 percent na 9,2 miliardy USD. Analytici z Wall Street predpovedali Applu v 2. štvrťroku 2017/tržby 60,98 miliardy USD. Tržby zo zahraničia sa podieľali 65 percent na celovom obrate koncernu. Zisk Apple sa v 2. kvartáli zvýšil na 13,82 miliardy USD, čo predstavuje 2,73 USD na akciu, z 11,03 miliardy USD alebo 2,10 USD/akcia v minulom roku. Analytici pritom očakávali zisk 2,66 USD na akciu. Pokiaľ ide o 3. štvrťrok, Apple očakáva tržby v pásme 51,5 až 53,5 miliardy USD, zatiaľ čo analytici počítajú s obratom 52,04 miliardy USD. Koncern zvýšil dividendu o 16 percent na 73 centov na akciu a oznámil, že repatriuje väčšinu svojich zahraničných hotovostných rezerv vo výške takmer 270 miliárd USD do Spojených štátov, keďže decembrové fiškálne reformy mu prinesú obrovské zníženie daní.


Tréner mladých Talianov: Hapala by mali za tie reči potrestať

Taliansky tréner reagoval na slová Pavla Hapala.

KRAKOV. Tréner talianskej futbalovej reprezentácie do 21 rokov Luigi Di Biagio odmietol obvinenia Slovákov, že sa s Nemcami dohodli na výsledku, ktorý oba tímy katapultoval do semifinále ME 21 v Poľsku a naopak z postupovej hry vyšachoval slovenských futbalistov. Taliani vyhrali 1:0, čo obom tímom stačilo na postup z C-skupiny "Je to smiešne, sú to výhovorky 'lúzrov'," povedal Di Biagio podľa agentúry DPA v pondelok v Krakove. "Snažili sme sa a mohli sme streliť dva, alebo aj tri góly," dodal. Na pasívnu hru oboch tímov v závere zápasu reagoval krátko po zápase tréner Pavel Hapal a neskôr aj predseda vlády SR Robert Fico, ktorý poslal otvorený list prezidentovi UEFA Aleksanderovi Čeferinovi. Vyjadroval v ňom nespokojnosť s tým, ako tímy k zápasu pristúpili. Svoj nesúhlas vyjadril v pondelok v protestnom liste šéfovi UEFA aj prezident Slovenského futbalového zväzu (SFZ) Ján Kováčik. Výsledok posunul Talianov na čelo skupiny pred Nemcov vďaka lepšiemu vzájomnému zápasu a to nehralo do kariet práve Slovákom. Nemci totiž mali o jeden gól lepšie skóre a postúpili ako najlepší tím z druhých miest. Keď oba tímy vedeli, že im tento výsledok stačí, odohrali záver zápasu pasívne a nesnažili sa o strelenie gólu. Slováci sa bezmocne pozerali, ako sa blíži ich koniec na turnaji. Hapal na tlačovej konferencii krátko po zápase so slzami v očiach označil duel Taliansko - Nemecko za "jednu veľkú hanbu". "On ten zápas určite celý nevidel a potom z neho hovoril hnev. UEFA by ho mala potrestať. Nemôže si dovoliť vyslovovať takéto veci," kritizoval taliansky tréner Hapala.


Nemecko a Rakúsko skritizovali najnovšie sankcie USA voči Rusku

Sankcie môžu mať negatívny dosah na európske podniky zapojené do dodávok ruského plynu do Európy.

BERLÍN. Nemecko vo štvrtok spoločne s Rakúskom vyjadrilo ostrý nesúhlas s najnovšími sankciami voči Rusku, ktoré v stredu odsúhlasil americký Senát. Obe krajiny sa domnievajú, že sankcie môžu mať negatívny dosah na európske podniky zapojené do dodávok ruského zemného plynu do Európy, informovala agentúra AP. "Nemôžeme akceptovať... hrozbu nelegálnych a exteritoriálnych sankcií voči európskym spoločnostiam," uviedli v spoločnom vyhlásení rakúsky spolkový kancelár Christian Kern a nemecký minister zahraničných vecí Sigmar Gabriel. Obaja politici obvinili USA zo snahy pomáhať americkým dodávateľom zemného plynu na úkor ich európskych konkurentov. Zároveň naliehali, aby Spojené štáty prestali spájať situáciu na Ukrajine s tým, kto môže dodávať plyn do Európy. "Európske dodávky energie sú záležitosťou Európy a nie Spojených štátov amerických," dodali Kern s Gabrielom. Nový súbor sankcií voči Rusku schválila v stredu horná komora amerického Kongresu. Ďalekosiahle sankčné opatrenia majú potrestať Rusko za jeho zasahovanie do vlaňajších prezidentských volieb v USA, ale aj agresiu v Sýrii a na Ukrajine. Namierené sú proti kľúčovým sektorom ruskej ekonomiky a jednotlivcom spájaným s kyberútokmi. Nové protiruské opatrenia boli pripojené k návrhu zákona o sprísnení sankcií voči Iránu, o ktorom Senát momentálne rokuje a ktorý má takisto podporu v radoch republikánov i demokratov. Po schválení častí týkajúcich sa Iránu postúpia celý návrh zákona Snemovni reprezentantov. Spojenie postihov voči Rusku a Iránu môže predstavovať problém pre Trumpovu vládu, ak by sa pokúsila rozhodnutie Kongresu zvrátiť, keďže protiiránske opatrenia podporuje. Návrh má však v oboch komorách Kongresu údajne dostatočnú podporu aj na prelomenie prípadného prezidentského veta.


Prieskum: Človek zje priemerne päť gramov mikroplastov týždenne

Vo voľnej prírode pribudne každý rok asi 100 miliónov ton plastového odpadu.

BRATISLAVA. Mikroplasty sú už bežnou súčasťou nášho jedálnička. Upozorňuje na to Svetový fond na ochranu prírody (WWF) Slovensko. Podľa novej štúdie Hodnotenie príjmu zvyškov plastov v prírode ľuďmi, ktorú pre WWF pripravila Univerzita Newcastle v Austrálii, prijme bežný človek za týždeň asi päť gramov mikroplastov. Mikroplasty v jedálničku ľudí Približne toľko váži kreditná karta. WWF zverejňuje štúdiu v rámci kampane No Plastic in Nature/Koniec plastom v prírode, ktorú už podporilo viac ako pol milióna ľudí. V kampani žiada politických lídrov, aby prijali globálnu dohodu s cieľom znížiť množstvo plastov v prírode. Ako agentúru SITA informovala Andrea Hajdúchová z WWF Slovensko, tento problém neobchádza ani našu krajinu. Zo štúdie ďalej vyplýva, že bežný človek zje asi 2 000 mikročastíc plastov každý týždeň. To je asi 21 gramov za mesiac a 250 gramov za rok. Za mesiac teda „zjeme“ asi jednu zubnú kefku. „Tieto čísla musia prebudiť politických lídrov. Plastový odpad nezabíja len život v moriach, ale zvyšky plastov sú v každom z nás. Nemáme šancu uniknúť, mikroplasty sú súčasťou nášho jedálnička. Čelíme plastovej kríze a svet potrebuje spojiť sily pri jej riešení. Okamžite konať musia nielen vlády, ale i firmy - producenti plastov a konzumenti. A riešenia musíme zacieliť ku koreňom tejto krízy, musíme vyriešiť problém miliónov ton plastov, ktoré každý rok skončia v prírode,“ uviedol riaditeľ WWF International Marco Lambertini. Štúdia sleduje, akou cestou a v akých množstvách sa plasty dostávajú do ľudského tela. Vedci pri jej zostavovaní vychádzali z analýzy viac ako 50 rozličných výskumov o prestupe látok a o množstve mikroplastov v jednotlivých prostrediach. Hlavným zdrojom plastov v ľudskom tele je voda, tá z kohútika i balená vo fľašiach. Vedci upozorňujú, že ide o celosvetový problém, no zaznamenali veľké regionálne rozdiely – napríklad vo vode, ktorú konzumuje priemerný obyvateľ USA je dvojnásobné množstvo plastov než vo vode, ktorú konzumuje Európan. Pokiaľ ide o jedlo, zdrojom je najmä pivo, soľ a morské mäkkýše. A v prípade vzduchu je viac mikroplastov (do 5mm) v interiéri z prachu v domácnosti a zo syntetických textílií. „Prvým krokom k riešeniu je znížiť množstvo plastového odpadu v prírode. Vítame preto rozhodnutie slovenskej vlády prijať návrh zákona o zálohovaní plastových obalov a veríme, že nájde podporu i v parlamente. Dobrým krokom je deklarácia Slovenska presadiť tento zákaz používania niektorých jednorazových výrobkov o polroka skôr, ako vyžaduje Európska únia,“ podotkla riaditeľka WWF Slovensko Miroslava Plassmann. Prítomnosť 50 častíc mikroplastov na kubický meter vody potvrdil výskum v časti Dunaja pri Budapešti. Rakúski vedci a vedci Slovenskej akadémie vied teraz skúmajú situáciu v SR, predpokladajú však, že i v našej časti Dunaja môže byť situácia podobná. WWF už v marci zverejnila prvú globálnu štúdiu o plastoch v prírode, ktorá priniesla alarmujúce zistenia, najmä to, že vo voľnej prírode pribudne každý rok asi 100 miliónov ton plastového odpadu. V roku 2016 bolo vyrobených na svete 396 miliónov ton nových plastov, čo je 53 kilogramov na každého obyvateľa. Produkcia novovyrobených plastov každoročne rastie pre ich nízku cenu, ktorá neodráža ekologické dopady.


Areál bývalej nemocnice na Patrónke získal Eset

Softvérová firma dala za pozemok vyše 26 miliónov eur. Jej víťazstvo a predaj musí ešte potvrdiť ministerstvo.

BRATISLAVA. Areál bývalej Nemocnice sv. Michala na bratislavskej Patrónke získala softvérová firma Eset. Prvotnú informáciu SME potvrdil aj hovorca ministerstva vnútra Ivan Netík. Eset chce v areáli vybudovať výskumno-vývojové centrum v oblasti IT bezpečnosti a podľa informácií SME doň plánuje presunúť aj svoje sídlo. Teraz má centrálu v bratislavskej budove Aupark Tower. V licitačnej aukcii dal Eset najvyššiu ponuku z trojice uchádzačov vo výške 26,2 milióna eur. Na aukcii, ktorá sa uskutočnila vo štvrtok o desiatej predpoludním, sa okrem Esetu zúčastnili aj ďalší dvaja uchádzači - firma Forespo Reality 10, ktorú ovládajú Jozef Tkáč a Ivan Jakabovič z J&T, a Forest Hill Company, za ktorou je veľkopodnikateľ František Hodorovský. "Priebeh bol veľmi príjemný," zhodnotila aukciu PR manažérka Esetu Zuzana Hošalová. "Prihadzovalo sa väčšinou o minimálnu sumu desaťtisíc eur," priblížila priebeh zvyšovania sumy trojicou uchádzačov. "Aukcia prebehla korektne v zmysle podmienok a rozhodnutie padlo vo férovej aukcii," reagoval na ňu Vladimír Salkovič, šéf predstavenstva Forespo Reality 10, najväčšieho konkurenta Esetu. Víťazná suma je takmer o šesť miliónov nižšia, ako je hodnota celého areálu podľa znaleckého posudku. Ten ju odhadol na 32 miliónov eur. Pre nízke sumy, ktoré za areál doteraz ponúkali záujemcovia, ministerstvo vnútra zrušilo niekoľko kôl verejných súťaží. Rezort ani vedenie Nemocnice sv. Michala, ktorá teraz sídli v centre Bratislavy, sa netajili tým, že rušením kôl a vypísaním nových chcú dosiahnuť predajnú sumu čo najbližšiu cene zo znaleckého posudku. Aj v aktuálnom štvrtom kole dala na začiatku marca najskôr najvyššiu ponuku firma Forespo Reality 10. Jej ponuka bola vyše 24 miliónov eur. "Nemajme veľké oči, lebo keby sme toto zrušili, tak riskujeme, že všetkých naštveme," reagoval vtedy šéf nemocnice Marián Križko na otázku SME, prečo ministerstvo a nemocnica nechcú urobiť ešte piate kolo, aby sa viac priblížili 32 miliónom z posudku. Vyhlásenie víťaza, ktorým pôvodne podľa najvyššej ponuky mala byť firma Forespo Reality 10, však ministerstvo stále posúvalo. Až 10. apríla sa rozhodlo, že víťaza určí licitačná aukcia na predaj areálu, ktorú vyhlási po 24. apríli. "Akceptovali sme zmenu podmienok obchodnej súťaže a výsledok licitačnej aukcie samozrejme rešpektujeme," povedal k tomu Salkovič. Víťazstvo Esetu v aukcii musí ešte potvrdiť ministerstvo. Šéf jeho tlačového oddelenia uviedol, že by sa to malo stať do 15 dní od skončenia aukcie. Otvorenie výskumno-vývojového IT centra očakáva Eset podľa Hošalovej najskôr o päť rokov. "Mimo sumy pozemku si myslíme, že investícia si bude vyžadovať okolo sto miliónov eur," hovorí PR manažérka. Výskumná časť centra sa podľa nej bude venovať analýze škodlivého kódu a jej vývojová časť bude vďaka informáciám z výskumu vedieť vyrábať efektívnejšie riešenia a produkty na ochranu pred škodlivým kódom. Do centra sa presunie aj bratislavská centrála Esetu, "keďže centrum ráta s približne 1400 zamestnancami", vraví Hošalová. Centrum by však podľa plánov Esetu malo slúžiť aj širokej verejnosti, ktorá chodí hlavne cez víkendy relaxovať na neďalekú Železnú studničku. Súčasťou nového areálu by mal byť aj dvojpodlažný parkovací dom pre približne 900 áut. "Počas víkendov by toto parkovanie mohlo slúžiť aj pre verejnosť, keď sa ľudia idú poprechádzať do lesa a na Železnú studničku," píše v prezentácii nového centra IT firma. Pre verejnosť by podľa nej mohlo slúžiť aj auditórium pre 700 ľudí. "Toto môže slúžiť pre verejnosť aj ako malé spoločenské centrum, prípadne na usporiadanie koncertov alebo iné kultúrne podujatia." Ľudia, ktorí si chodia zabehať na studničku, by sa podľa firmy mohli po behu za symbolickú cenu osprchovať v sprchách, ktoré majú byť súčasťou športového areálu. V areáli by mala byť aj športová hala. "Na prízemí sú umiestnené squashové kurty a nad nimi basketbalové ihrisko s hľadiskom pre divákov," približuje prezentácia areálu.


V Austrálii museli evakuovať ľudí z pláže, vybuchol čln s pyrotechnikou

V člne bola pyrotechnika pripravená na ohňostroj na oslavu Nového roka 2018.

SYDNEY. Tisíce ľudí museli úrady v nedeľu evakuovať z pláže severne od austrálskeho mesta Sydney, keďže začal horieť nákladný čln plný zábavnej pyrotechniky, pripravenej na ohňostroj na oslavu Nového roka 2018. Informovala o tom tlačová agentúra DPA. Zábavná pyrotechnika vybuchla a čln sa potopil do vody. Incident sa stal o 21.00 h miestneho času (11.00 h SEČ) na rodinnej párty s ohňostrojom v meste Terrigal, 90 kilometrov severne od Sydney, informovala mediálna spoločnosť News Limited.


Odborári odovzdali petíciu za skorší odchod do dôchodku

Odborári žiadajú stanoviť maximálny vek pre odchod do dôchodku na 64 rokov.

BRATISLAVA. Predseda Odborového zväzu KOVO (OZ KOVO) Emil Machyna odovzdal v utorok predsedovi Národnej rady SR Andrejovi Dankovi petíciu za skorší odchod do dôchodku. Pod petíciu sa od októbra minulého roka podpísalo vyše 126-tisíc občanov. Petíciou odborári požadujú stanoviť maximálny vek pre odchod do dôchodku na 64 rokov a vytvoriť zákonné možnosti pre skorší odchod do starobného dôchodku bez krátenia sumy dôchodku. "Ľudia nevedia, kedy pôjdu na dôchodok a môže to byť až v 67, 68 rokoch alebo ešte viac," povedal Machyna na tlačovej besede po stretnutí so šéfom parlamentu. Ohraničenie dôchodkového veku na 64 rokov by bol podľa Machynu jeden z najnižších stropov v Európe.Odborári požadujú aj vytvorenie možností pre tzv. preddôchodok, a to najmä pre ľudí, ktorí pracujú na tri zmeny alebo v nepretržitej prevádzke. "Aby títo ľudia mohli ísť do dôchodku za určitých podmienok skôr a aby im na to prispel aj zamestnávateľ," tvrdí šéf OZ KOVO. Podľa neho by sa mal vek odchodu do dôchodku stanoviť ústavným zákonom, aby mali ľudia v tejto otázke istotu. Ak by podľa Machynu odborári s petíciou neuspeli, sú pripravení zbierať podpisy na vyhlásenie referenda za skorší odchod do dôchodku. "Sme presvedčení, že by sme to zvládli, lebo 126-tisíc podpisov sme nazbierali zhruba za dva mesiace, čo je veľmi krátky čas," dodal."Vôľa 126-tisíc ľudí je vôľa, ktorá sa nedá ignorovať," povedal predseda parlamentu a súčasne šéf SNS Andrej Danko. Ako uviedol, v plnej miere sa stotožňuje s tým, aby sa vek odchodu do dôchodku zastropoval na 64 rokov, pričom pre ženy by mal byť dôchodkový vek podľa Danka ešte nižší. "U žien by sme mali brať do úvahy materstvo, počet detí," povedal. Dôchodkový vek by sa mal podľa neho ohraničiť aj vzhľadom na to, že ľudia sú veľmi opotrebení. "Stropovanie veku na 64 rokov má v našom poslaneckom klube plnú podporu," povedal Danko. Od začiatku minulého roka sa vek odchodu do dôchodku predlžuje o určený počet dní podľa priemernej strednej dĺžky života. Od začiatku vlaňajška sa penzijný vek zvýšil o 76 dní, od začiatku tohto roka stúpol o ďalších 63 dní. V roku 2018 tak vek odchodu do dôchodku dosahuje 62 rokov a 139 dní. Predlžovanie dôchodkového veku podľa toho, ako sa bude zvyšovať stredná dĺžka života, zaviedla bývalá vláda Roberta Fica ešte v roku 2012.


Juventus mal opäť záujem o Škrtela. Chceli ho za každú cenu, tvrdí agent

ISTANBUL. Koncom minulého roka bol kapitán slovenskej futbalovej reprezentácie Martin Škrtel blízko k tomu, aby si zahral po boku Lionela Messiho v FC Barcelona, začiatkom nového sa zase rysovala reálna šanca, že bude v jednej šatni spoločne s Cristianom Ronaldom v Juventuse Turín. Ani jedna možnosť sa nezrealizovala a nekompromisný obranca zostane minimálne do konca aktuálnej sezóny vo Fenerbahce Istanbul. Informuje o tom denník Šport. "Koncom minulého týždňa som osobne rokoval s Juventusom. Oslovili ma a Martina chceli za každú cenu. Klub Al-Nasr dokonca ponúkol okamžite transferovú sumu tri milióny eur, hoci je Martin pár mesiacov pred vypršaním kontraktu," uviedol pre Šport hráčov agent Karol Csontó. Juventus pritom už v minulosti prejavil o Škrtela záujem, Slovák si vtedy vybral istanbulský klub. "Fenerbahce všetko zmietlo zo stola. Pre Istanbulčanov je to najdôležitejší hráč a v takej situácii, v akej momentálne sú, ho jednoducho nepustili," doplnil. Škrtel prišiel do Istanbulu v lete 2016 po osem a pol roku strávenom v drese FC Liverpool. S Fenerbahce vtedy podpísal trojročný kontrakt, ktorý mu vyprší v júni 2019. "Pred tromi mesiacmi nám Fenerbahce ponúklo novú zmluvu, ale zatiaľ sme sa nerozhodli, či ju podpíšeme. Isté je momentálne len to, že Škrtel bude minimálne do konca tejto sezóny hráč Fenerbahce," doplnil Csontó.


Do Moskvy pricestoval juhokórejský prezident Mun Če-in

Témou rokovaní s prezidentom Vladimirom Putinom je aj Severná Kórea.

MOSKVA. Juhokórejský prezident Mun Če-in pricestoval do Moskvy na štátnu návštevu zameranú na posilnenie bilaterálnych vzťahov. Ruský prezident Vladimir Putin ho v piatok slávnostne privítal v Kremli a následne obaja politici zasadli za rokovací stôl. Na začiatku rozhovorov Putin zdôraznil, že Južná Kórea je jedným z najvýznamnejších partnerov Ruska v regióne a vyjadril nádej, že vzájomný obchod sa ešte viac posilní. Prisľúbil tiež, že Moskva sa pokúsi prispieť k zlepšeniu vzťahov medzi Južnou a Severnou Kóreou.Námestník ruského ministra zahraničia Igor Morgulov pred stretnutím uviedol, že obaja prezidenti sa budú zaoberať viacerými perspektívnymi trilaterálnymi ekonomickými projektmi zahŕňajúcimi Rusko a obe Kórey. Moskva navrhla postavenie železnice a plynovodu, ktoré by spájali všetky tri krajiny. Podľa Kremľa by tieto projekty mohli prispieť k podpore mieru a stability v regióne.


Pakistan si zabezpečil pomoc vo výške troch miliárd dolárov od Kataru

Celkovo Pakistan dostal pomoc už 22 miliárd dolárov.

ISLAMABAD. Pakistan, ktorý zápasí s nedostatkom hotovosti, si zabezpečil ďalšiu pomoc vo výške troch miliárd USD (2,65 miliardy eur) od Kataru na podporu svojej slabnúcej ekonomiky. Oznámil to poradca pakistanského ministerstva financií Hafíz Šajch na sociálnej sieti Twitter po tom, ako katarský vládca Tamim bin Hamad al-Thání ukončil návštevu v Islamabade. Príspevok Kataru zvýši celkovú pomoc, ktorú si Pakistan zabezpečil od medzinárodných veriteľov a spriatelených krajín vrátane vlády USA, na 22 miliárd USD. Medzinárodný menový fond (MMF) minulý mesiac oznámil balík pomoci vo výške šesť miliárd USD pre Pakistan, ktorému hrozí riziko štátneho bankrotu pre vysoký dlh a deficit bežného účtu. Čína, Saudská Arábia, Spojené arabské emiráty a teraz aj Katar poskytli približne 16 miliárd USD. Pakistan v rámci dohody s MMF súhlasil s tvrdými podmienkami výmenou za pomoc, napríklad s prijatím trhového prístupu k výmennému kurzu svojej meny, s privatizáciou stratových štátnych spoločností a s ukončením dotácií v energetike a poľnohospodárstve. Ekonomika moslimskej krajiny s 220 miliónmi obyvateľov sa prepadla hlbšie do krízy v dôsledku obrovského poklesu výberu daní a nárastu deficitu. Existujú obavy, že rast cien a úbytok pracovných miest by mohli zvýšiť odpor proti vláde a, podobne ako v minulosti, uvrhnúť Pakistan do politického chaosu.


Bývalý študent zastrelil na floridskej škole 17 ľudí

Páchateľa zadržali neďaleko školského areálu.

PARKLAND. Páchateľom stredajšej streľby na floridskej škole, ktorá si vyžiadala najmenej 17 mŕtvych, bol bývalý študent vylúčený pre bližšie nešpecifikovaný disciplinárny delikt. Informovala o tom vo štvrtok televízia CNN s odvolaním sa na vyjadrenie okresného šerifa Scotta Israela. Podľa šerifových slov bol páchateľom 19-ročný Nikolas Cruz, vyzbrojený minimálne jednou poloautomatickou puškou AR-15 a viacerými zásobníkmi, uviedla agentúra AP. Dvanásť obetí zahynulo priamo vo vnútri školskej budovy. Dve mŕtve telá sa našli pred školou a ďalšie na neďalekej ulici. Dve ďalšie osoby neskôr zomreli na následky zranení. Medzi zabitými sú dospelí aj deti. V miestnych nemocniciach podľa šerifa hospitalizovali 14 ľudí. Minimálne traja zranení sú v kritickom stave a viacerých museli urgentne operovať. Vyšetrovatelia zatiaľ len postupne začínajú zisťovať, čo sa na strednej škole Marjory Stonemanovej Douglasovej v meste Parkland na juhu amerického štátu Florida vlastne stalo. Podľa niektorých správ strelec spustil v škole požiarny alarm, podľa iných sa krátko pred útokom konal v areáli nácvik požiarneho poplachu. Študenti a zamestnanci školy, ležiacej neďaleko mesta Boca Raton na juhu štátu Florida, po vypuknutí streľby v panike vybiehali z budovy, v ktorej následne zasahovali príslušníci špeciálnej jednotky. Žiakov potom evakuovali do inej školy v susedstve. Páchateľa podľa šerifa zadržali neďaleko školského areálu, pri zatýkaní nekládol odpor. Do Parklandu dorazili už aj vyšetrovatelia FBI. Nikolas Cruz bol problémový študent, ktorý miloval zbrane. Zo školy ho vylúčili z disciplinárnych dôvodov. Podľa svedectiev spolužiakov bol údajne vylúčený kvôli bitke s novým priateľom svojho bývalého dievčaťa. Niektorí tvrdia, že sa v priebehu posledného roka začal správať čudne. Ako uviedli jeho bývalí spolužiaci v rozhovoroch s novinármi, Cruz nemal veľa priateľov. Jillian Davisová si ho pamätá ako tichého a plachého mladíka, ktorý hovoril veľa o zbraniach a o nožoch a ktorého nikto nebral vážne. Učiteľ matematiky Jim Gard si spomenul, že vlani bol z kampusu školy vykázaný, pretože sa vyhrážal študentom. Pri vyučovaní s ním ale problémy nemal, bol to vraj "tichý chlapec". Osemnásťročný Chad Williams na Cruzea spomína ako na problémového spolužiaka, ktorý dennodenne spúšťal požiarny alarm. Keď ho nedávno stretol, niesol hromadu publikácií o zbraniach. Vedelo sa o ňom, že má doma zbrane. Podľa jedného zo študentov, ktorý utiekol pred smrtiacou streľbou, zverejnil Cruz na sieti Instagram fotografiu, na ktorej pózoval so strelnou zbraňou. Iný spolužiak tvrdil, že Cruz zdieľal príspevok o zabíjaní zvierat a že si v záhrade svojho domu nacvičoval streľbu zo vzduchovky. Šerif okresu Broward Scott Israel uviedol, že polícia už začala skúmať webové stránky a stránky na sociálnych sieťach, ktoré Cruz navštívil, a niektoré veci "sú veľmi znepokojujúce". Podľa informácií miestnych úradov sa Cruz v minulosti nejakú dobu liečil na klinike duševného zdravia, kam však prestal dochádzať pred vyše rokom. Neexistovali však žiadne indície, že by mohol byť nebezpečný pre svoje okolie. V Bielom dome zrušili v spojitosti so streľbou každodenný tlačový brífing. Prezident Donald Trump sa okamžite telefonicky spojil s floridským guvernérom Rickom Scottom a ponúkol mu pomoc zo strany federálnych úradov. Prezident tiež na Twitteri vyjadril svoju sústrasť s obeťami. Škola zostane po zvyšok týždňa zatvorená. Guvernér nariadil, aby boli až do pondelka štátne zástavy spustené na pol žrde. Florida bude financovať výdavky na pohreb obetí a psychologickú pomoc pre pozostalých. Podľa CNN išlo o jeden z desiatich najhorších prípadov masovej streľby v moderných dejinách USA.


České múzeum rómskej kultúry chce ospravedlnenie od Okamuru

Koncentračný tábor v Letoch pri Písku nebol oplotený a ľudia sa tam podľa šéfa SPD mohli voľne pohybovať.

PRAHA. Verejné ospravedlnenie očakáva Múzeum rómskej kultúry so sídlom v Brne od predsedu parlamentného hnutia Sloboda a priama demokracia (SPD) Tomia Okamuru. Dôvodom je jeho sobotňajšie vyjadrenie pre internetovú televíziu DVTV, v zmysle ktorého koncentračný tábor pre Rómov v Letoch pri Písku nebol oplotený a ľudia sa tam mohli voľne pohybovať. Odborníci z múzea sa domnievajú, že ide o tvrdenie nepravdivé, ktoré jatrí protirómske nálady v spoločnosti a navyše predstavuje pošliapanie pamiatky obetí prenasledovania Rómov v období druhej svetovej vojny. Tomio Okamura sa v rozhovore odvolával na nešpecifikovaný citát exprezidenta Václava Klausa, ako aj na knižnú publikáciu akadémie vied s údajným názvom Tábor Lety, fakta a mýty. Brnianske múzeum však tvrdí, že takáto kniha nejestvuje. Václav Klaus vyvolal v roku 2005 pobúrenie rómskej komunity, keď ako prezident ČR vyhlásil, že spomínaný tábor nebol koncentračný a nebol určený pre Rómov, ale pre tých, ktorí odmietli pracovať. V podobnom duchu sa v roku 2014 vyjadril i Tomio Okamura, ktorého vtedajší výrok skúmala i česká polícia, aby napokon kauzu odložila. Tomio Okamura je podľa slov hovorkyne SPD Michaely Dolenskej chorý a k výzve sa vyjadrí pravdepodobne v utorok alebo v stredu, informoval brněnský.deník.cz. Múzeum rómskej kultúry má v marci prevziať pamätník v Letoch pri Písku do svojej starostlivosti. O odkúpení areálu ošipárne pri obci Lety, na ktorého mieste stál v období druhej svetovej vojny koncentračný tábor pre Rómov, rozhodla vlani česká vláda premiéra Bohuslava Sobotku s tým, že v odkúpenom areáli vznikne pamätník obetiam rómskeho holokaustu. Zariadenie v Letoch bolo uvedené do prevádzky v auguste 1940 ako takzvaný trestný pracovný tábor. Podobné zariadenie existovalo v Hodoníne pri Kunštáte. V januári 1942 sa oba tábory zmenili na zberné, v auguste boli na oboch miestach zriadené koncentračné tábory. Odvtedy do mája 1943 prešlo táborom v Letoch 1308 Rómov, a to mužov, žien i detí, 327 z nich v ňom zahynulo a vyše 500 bolo prevezených do nacistického vyhladzovacieho tábora Auschwitz-Birkenau v okupovanom Poľsku. Z koncentračných táborov sa nevrátilo asi 600 rómskych väzňov. Podľa odhadov bolo nacistami zavraždených 90 percent českých Rómov.


Útoky na Srí Lanke si vyžiadali životy 42 cudzincov

Dvanásť cudzincovv je nezvestných, päť zranených cudzincov je stále v nemocnici.

KOLOMBO. Srílanské úrady identifikovali 42 cudzincov medzi 253 ľuďmi zabitými počas série samovražedných bombových útokov cez veľkonočné sviatky. Informovala o tom v utorok agentúra AFP s odvolaním sa na predstaviteľov ministerstva zahraničných vecí. Ďalších 12 cudzincov je stále nezvestných a mohli by byť medzi neidentifikovanými telami v policajnej márnici v Kolombe. Päť zranených cudzincov je stále v nemocnici po tom, ako 21. apríla došlo k výbuchom v kostoloch a hoteloch, ku ktorým sa prihlásila skupina Islamský štát. Podľa vyhlásenia ministerstva zahraničných vecí bol najväčší počet spomedzi cudzích štátnych príslušníkov z Indie (11), Británie (6), Číny (4) a Dánska (3). Saudská Arábia, Španielsko a Turecko stratili po dvoch svojich občanoch a USA, Holandsko, Portugalsko, Švajčiarsko, Japonsko a Bangladéš po jednom. Ďalších šesť osôb malo viac ako jedno občianstvo. Úrady predtým informovali, že medzi obeťami bolo 40 cudzincov, ale nespresnili ich štátnu príslušnosť. Do vlasti zatiaľ vrátili pozostatky 25 cudzincov. Identifikácia obetí v luxusných hoteloch bola ťažká, keďže mnoho tiel bolo zmrzačených. Srílanská vláda vyhlásila po bombových útokoch výnimočný stav a zakázala dve džihádistické skupiny obviňované zo zodpovednosti za explózie. Mnohí turisti opustili po útokoch krajinu. Niektoré štáty varovali pred cestovaním na Srí Lanku a počet zahraničných návštevníkov sa prudko znížil. Srílanské ministerstvo financií očakáva v tomto roku 30-percentný pokles turistickej návštevnosti, čo bude viesť k zníženiu tržieb o približne 1,5 miliardy dolárov (1,3 mld. eur). Srílanský prezident Maithripala Sirisena v utorok zrušil celonárodný zákaz používania sociálnych médií. Vláda v stanovisku uviedla, že prezident znovu povolil sprístupnenie stránok Facebook, WhatsApp, YouTube a ďalších, ktoré vláda po krviprelievaní zablokovala. Dôvodom bolo, aby zabránila šíreniu dezinformácií. Stanovisko zároveň vyzýva verejnosť, aby sociálne médiá využívala "zodpovedným spôsobom". Oznámenie prišlo len deň po tom, čo líder teroristickej organizácie Islamský štát (IS) a najhľadanejší muž sveta Abú Bakr al-Bagdádí zverejnil prvé video po piatich rokoch. Ide o prvý obrazový záznam dokazujúci, že je nažive. V aktuálnom videu al-Bagdádí potvrdil, že jeho organizácia stála za útokmi na kresťanské kostoly na Srí Lanke na Veľkonočnú nedeľu.  Útoky boli podľa neho odvetou za to, že "križiaci" pripravili Islamský štát o územie, ktoré donedávna ovládal.


Rozhodnutie o zastavení exekúcie na budovu Majáka nádeje je právoplatné

Voči rozhodnutiu súdu sa protistrana neodvolala.

BRATISLAVA. Rozhodnutie Okresného súdu Bratislava I o zastavení exekúcie v prípade budovy neziskovej organizácie Maják nádeje na Karpatskej ulici v bratislavskej mestskej časti Staré Mesto je od piatka 27. októbra právoplatné. Na tlačovej konferencii to povedal starosta Starého Mesta Radoslav Števčík s tým, že voči rozhodnutiu súdu sa protistrana, v tomto prípade spoločnosť VIGI TRADE, respektíve Pavol Rusko a Marián Kočner, neodvolali. “Kľúčové v tomto prípade bolo, že mestská časť sa stala 26. mája tohto roka rozhodnutím okresného súdu likvidátorom Majáka nádeje, tým sa stala účastníkom konania. Dovtedy boli všetky naše námietky, ktoré smerovali k súdu, zamietnuté s tým, že z formálneho hľadiska je exekúcia v poriadku a mestská časť nie je účastníkom konania,“ uviedol ďalej Števčík.Podľa právnika Jaroslava Piláta mestská časť doteraz zbierala pohľadávky od veriteľov Majáka nádeje, pretože organizácia neuhrádzala niektoré služby, pokuty či prehraté súdne spory. “Budeme to musieť teraz vyhodnotiť a následne budeme pokračovať v likvidácii. Takýto je právny stav k dnešnému dňu,“ vysvetlil Jaroslav Pilát. Celková suma pohľadávok od veriteľov podľa starostu Števčíka predstavuje približne 50-tisíc eur, celková škoda je však okolo 250-tisíc eur. “Staré Mesto ako likvidátor mala možnosť získať výpisy z účtov Majáka nádeje a na základe toho sme zistili, že v roku 2015 odišlo celkovo zo všetkých účtov Majáka nádeje vyše 200-tisíc eur spoločnosti Megi s.r.o., ktorá bola producentom muzikálu Rómeo a Júlia. Toto sú teda neoprávnené náklady, respektíve neoprávnené použitie prostriedkov Majáka nádeje v rozpore so zákonom,“ uviedol starosta. “Medzi veriteľmi je napríklad Hlavné mesto Slovenskej republiky, Všeobecná zdravotná poisťovňa, Bratislavský samosprávny kraj, Západoslovenská energetika, Bratislavská vodárenská spoločnosť a ďalší. V tejto chvíli ako likvidátor však zatiaľ nevieme povedať, akým spôsobom sa s veriteľmi vyrovnáme, ale hľadáme spôsob, aby sme sa s nimi vyrovnali, a tým umožnili likvidáciu Majáka nádeje,“ zdôraznil Radoslav Števčík. Na budovu Majáka nádeje vyhlásil exekútor tri dražby, ani do jednej sa však nikto neprihlásil. Na prihlásenie sa do dražby bolo treba zloženie kaucie, aby sa o budovu mohol konkrétny záujemca o dražbu uchádzať. Išlo o 350-tisíc eur.Budovu neziskovej organizácie Maják nádeje na Karpatskej ulici spravoval jej štatutár, bývalý majiteľ a riaditeľ Televízie Markíza Pavol Rusko. Staré Mesto s ním ešte v novembri 2015 ukončilo partnerský vzťah po tom, čo Pavol Rusko podľa starostu Radoslava Števčíka spreneveril finančné prostriedky Majáka nádeje. Týmto krokom chcela mestská časť ukončiť pôsobenie a činnosť neziskovej organizácie Maják nádeje. Následne 16. novembra 2015 zastupiteľstvo Starého Mesta schválilo uznesenie, aby doručili žalobu o likvidácii Majáka nádeje. V tejto veci však Okresný súd Bratislava I Starému Mestu nevyhovel a nerozhodol o zrušení neziskovej organizácie Maják nádeje. Ďalším konaním riaditeľa Pavla Ruska, ktorý sa zaviazal nehnuteľnosťou na Karpatskej ulici za pôžičku vo výške 600-tisíc eur, vznikol Majáku nádeje dlh a vydali naň exekúciu. V novembri 2016 sa v tejto veci podľa Nory Remiarovej z komunikačného oddelenia Mestskej časti Bratislava - Staré Mesto začalo aj trestné stíhanie. Staré Mesto dostalo z Krajského riaditeľstva Policajného zboru informáciu o začatí konania vo veci obzvlášť závažného zločinu porušovania povinností pri správe cudzieho majetku v štádiu pokusu. Podľa neho neznámy páchateľ, vystupujúci ako štatutárny orgán riaditeľ neziskovej organizácie Majáka nádeje, porušil povinnosť opatrovať a spravovať tento majetok.Krízové centrum Maják nádeje malo poskytovať ubytovanie, poradenstvo a aj ambulantné služby obetiam domáceho násilia a matkám, ktoré sa ocitli v krízovej situácii. Zároveň sa mal starať aj o zanedbávané, zneužívané, týrané deti alebo deti s problémami, ktoré do krízového centra umiestnili na základe rozhodnutia súdu.


Tillerson smeruje do Saudskej Arábie, chce pomôcť ukončiť spor s Katarom

DUBAJ. Americký minister zahraničia Rex Tillerson smeruje do Saudskej Arábie, kde sa chce pokúsiť vyriešiť spor medzi Katarom a štyrmi arabskými štátmi. Jeho stredajšia cesta z Kuvajtu do Džiddy pri Červenom mori nasleduje po predchádzajúcom stretnutí s katarským emirom Támím bin Hamádom as-Sáním. Rokovania už viedol aj s vládcom Kuvajtu, ktorý v spore vystupuje ako sprostredkovateľ. Saudská Arábia, Spojené arabské emiráty, Egypt a Bahrajn obvinili Katar z podpory extrémistických skupín. Pre spor prerušili s maličkým púštnym štátom všetky vzdušné, vodné i pozemné spojenia. Katar ich obvinenia odmieta. Tillerson by sa mal s predstaviteľmi všetkých štyroch štátov stretnúť práve v Džidde.


Poslanci schválili nový zákon o regionálnej investičnej pomoci

BRATISLAVA. Poslanci Národnej rady SR (NR SR) definitívne schválili zákon o regionálnej investičnej pomoci. Ministerstvo hospodárstva SR novou legislatívou v oblasti poskytovania investičných stimulov podľa slov ministra Petra Žigu reaguje na moderné trendy globálneho vývoja, ako je automatizácia, robotizácia, budovanie dodávateľských reťazcov, a s tým spojená vyššia pridaná hodnota priemyslu. Nový zákon by mal podľa ministra operatívnejšie reagovať aj na zmeny na trhu práce a možnosti investorov.K zásadným zmenám pri poskytovaní investičnej pomoci oproti súčasnosti patrí vypustenie požiadavky tvorby pracovných miest v priemyselnej výrobe. V oblasti technologických centier a centier podnikových služieb nahrádza podmienku zamestnania podielu vysokoškolsky vzdelaných ľudí podmienka vyplácania vyšších ako priemerných miezd v danom okrese. Výraznou zmenou je taktiež modifikácia podmienky realizovania investičného zámeru na jednom mieste.Ministerstvo hospodárstva chce novelou zákona v prvom rade tlačiť na nových investorov, aby investovali na severe, východe a juhu Slovenska. „Druhý základný bod je, že sa budeme snažiť ponúkať investorom, ktorí prídu na Slovensko investovať, nie kešové peniaze ale skôr daňové úľavy a budeme ich tlačiť do toho, aby investovali do technológií s vyššou pridanou hodnotou,“ povedal minister hospodárstva Peter Žiga.Návrh zákona ďalej prináša sprísnenie hodnotenia investičných zámerov, sprehľadnenie podmienok poskytnutia investičnej pomoci, sprísnenie podmienok ich plnenia a presné definovanie krokov orgánov štátnej správy v prípade zistenia ich porušenia. Poskytovanie investičnej pomoc sa má hodnotiť pravidelne na ročnej báze formou ex post analýzy.Vďaka novému zákonu by sa malo prejsť od plošnej podpory vzniku pracovných miest k adresnej podpore znižovania regionálnych rozdielov a zvyšovania konkurencieschopnosti ekonomiky určením priorít predovšetkým v oblasti výskumu a vývoja, moderných technológií a investícií s vyššou pridanou hodnotou. Po novom budú podporené aj investície, ktoré neprinášajú vytvorenie nových pracovných miest, ale smerujú do nákupu nových technológií. Podľa nového zákona by mali byť zvýhodnené investície malých a stredných podnikov. Mala by sa odbúrať náročná administratíva, zvýšiť kontrola, ako aj transparentnosť celého procesu.Ak budú chcieť investori investovať na Slovensku, podľa nového zákona budú musieť splniť náročnejšie podmienky. V prípade priamej dotácie bude musieť investor podstatne viac investovať a svoju investíciu umiestniť v najmenej rozvinutých regiónoch. V rozvinutých regiónoch, kde je nezamestnanosť nízka, získajú investori priamu pomoc len v prípade, že investujú do výskumu a vývoja. Štát sa bude zameriavať najmä na poskytovanie daňových úľav.


Záujem o Putinov prejav o stave republiky klesol

Putin nie je schopný priniesť niečo nové, a preto ani nepočúvajú, čo hovorí, uviedol analytik.

MOSKVA. Prejav ruského prezidenta Vladimira Putina o stave krajiny sa tešil najmenšiemu záujmu moskovských divákov za posledných päť rokov. Vyplýva to podľa ruských médií z údajov agentúry Mediascop. Na jedenapolhodinový prejav, ktorý v priamom prenose vysielalo päť televíznych staníc, sa pozeralo 870-tisíc Moskovčanov, teda necelých šesť percent obyvateľov ruského hlavného mesta. To podľa denníka Kommersant zodpovedá úrovni sledovanosti Putinovho posolstva v roku 2013, teda pred anexiou Krymu a vypuknutím konfliktu na východe Ukrajiny. Vtedy Putinov prejav sledovalo 5,2 percenta Moskovčanov. V celej krajine sledovalo prejav podľa údajov Mediascope 4,4 milióna televíznych divákov. Agentúra ale zisťovala sledovanosť len v mestách s viac ako 100-tisíc obyvateľmi. Sledovanosť relácie predstavovala 6,6 percenta. V predchádzajúcich dvoch rokoch Mediascope uviedol 4,5 milióna, respektíve 4,6 milióna divákov. "Pokles záujmu o to, čo hovorí prezident, je jedným z prejavov celkovej krízy dôvery, ktorá sa začala vlani. Ľudia už neveria, že Putin je schopný priniesť niečo nové, a preto ani nepočúvajú, čo hovorí," povedal denníku Kommersant politológ Abbas Galljamov. Nejde podľa neho ešte o protestné nálady, ale o prvý krok. Zjavná je aj erózia sociálnej základne režimu. Putin je pri moci už od počiatku tisícročia. Rekordnú sledovanosť malo Putinovo vystúpenie v decembri 2014, keď prejav sledoval každý desiaty obyvateľ metropoly, v prípade televíznych divákov každý druhý. V ďalších rokoch záujem moskovských divákov postupne klesal. Vlani prejav sledovalo 7,3 percenta Moskovčanov. Väčšiu popularitu má každoročná Putinova "veľká" tlačová konferencia, ako aj niekoľkohodinová debata s občanmi v priamom televíznom prenose.


Rusko po dvoch rokoch od útoku obnoví lety medzi Moskvou a Káhirou

Moskva zastavila lety medzi Káhirou po teroristickom útoku na ruské lietadlo.

MOSKVA. Komerčné lety z Ruska do egyptskej metropoly Káhira budú pokračovať. Ruský prezident Vladimir Putin ešte začiatkom roka podpísal príslušný dekrét, ktorý bol vo štvrtok zverejnený na portáli publication.pravo.gov.ru, informovala agentúra TASS. Stane sa tak viac než dva roky po tom, ako boli tieto lety zastavené z bezpečnostných dôvodov po teroristickom útoku na ruské civilné lietadlo. Následkom odpálenia bomby príslušníkom miestnej pobočky džihádistickej skupiny Islamský štát (IS) sa Airbus A321 spoločnosti Metrojet smerujúci z egyptského letoviska Šarm aš-Šajch do Petrohradu v októbri 2015 zrútil nad Sinajským polostrovom a zahynulo všetkých 224 osôb na palube. Takmer všetky obete tragédie boli občanmi Ruskej federácie. Udalosť znamenala veľký úder pre egyptský cestovný ruch. Úrady následne vynaložili milióny dolárov na modernizáciu bezpečnosti letísk. Egypt a Rusko vlani v decembri podpísali protokol, ktorý vo februári umožňuje obnoviť priame lety medzi Moskvou a Káhirou. Zákaz letov do iných egyptských destinácií však stále zostáva v platnosti.


Záujem o priemyselné nehnuteľností prekonal dopyt po kanceláriach

Do priemyselných nehnuteľností, plánuje investovať 32,7 percenta oslovených investorov.

BRATISLAVA. Pri investíciách do komerčných nehnuteľností sú medzi investormi najžiadanejšie priemyselné a najmä logistické budovy. Po prvý raz tak záujem o priemyselné nehnuteľnosti predbehol kancelárie. Vyplýva to z prieskumu realitno-poradenskej spoločnosti CBRE v rámci krajín Európy, Stredného východu a Afriky (EMEA). Zatiaľ čo do priemyselných, predovšetkým logistických nehnuteľností, plánuje investovať 32,7 percenta oslovených investorov, 26,4 percenta uprednostňuje kancelárske budovy. Na treťom mieste záujmu investorov sa podľa prieskumu nachádza rezidenčný sektor, uprednostňuje ho 21,5 percenta investorov. "Rok 2017 bol rokom, v ktorom sa priemyselný a logistický trh dostal na vrchol rebríčka najžiadanejších komerčných nehnuteľností. Dokazuje to počet a rozsah platobných transakcií, ktoré sme v tomto sektore zaznamenali," doplnil riaditeľ CBRE pre trh s priemyselnými a logistickými nehnuteľnosťami v regióne EMEA Jack Cox. Výnosy z logistických nehnuteľností sú podľa jeho slov naďalej najvyššie spomedzi všetkých segmentov trhu komerčných nehnuteľností a udržateľnosť výnosov je stále podporovaná silným pôsobením trhu práce, čo priťahuje investorov z celého sveta. Prieskum tiež ukázal, že vďaka agresívnejšiemu oceňovaniu aktív a obmedzenej dostupnosti nehnuteľností na kľúčových trhoch sa investori snažia nájsť inovatívne spôsoby rozmiestnenia kapitálu. Až 72 percent respondentov z regiónu EMEA uviedlo, že už investovali do alternatívnych nehnuteľností a 70 percent ešte aktívne hľadá príležitosti v tomto sektore. Alternatívne druhy nehnuteľností tak zaznamenali v poslednej dekáde 45-percentný nárast objemu investícií. Investície do nich v roku 2017 predstavovali 23,6 miliardy eur. Investori sa v tejto oblasti najviac zameriavali na študentské bývanie, bývanie pre dôchodcov a dlhy v segmente nehnuteľností. "Vzhľadom na to, že hlavné výnosy z investícií do komerčných nehnuteľností sa pohybujú na historických minimách, investori hľadajú možnosti, ako rozdeliť, a teda minimalizovať investičné riziko. Preto sa orientujú na triedu alternatívnych nehnuteľností, ktoré zmierňujú možný prepad cien," dodal riaditeľ výskumnej agentúry CBRE pre krajiny EMEA Jos Tromp. Dynamický rozvoj alternatívnych nehnuteľností je pritom viditeľný aj na Slovensku. "Ide najmä o moderné ubytovne pre pracovníkov v automobilovom priemysle," priblížil riaditeľ predaja investičných nehnuteľností v CBRE Marián Mlynárik.


Michelle Obamová prijala Melaniu Trumpovú v Bielom dome

Splní Trump sluby?

Ruský kozák

Michelle prijala Melani...

Komentár Toma Nicholson...

WASHINGTON. Súčasná a budúca prvá dáma Spojených štátov amerických sa vo štvrtok po prvý raz stretli v Bielom dome. Kým ich manželia hovorili o prevzatí moci, Michelle Obamová a Melania Trumpová našli spoločnú tému v deťoch. "Je to bezpečné teritórium, veľmi dobrá téma na prelomenie ľadu," povedala Suzanne Malveauxová z televízie CNN. Michelle Obamová oboznámila svoju nástupkyňu o tom, aké je to vychovávať deti v Bielom dome. Keď sa tam v roku 2008 presťahovala, jej dcéry mali sedem a desať rokov. Syn Melanie Trumpovej má tiež desať rokov a bude prvým synom prezidenta v Bielom dome od čias Johna F. Kennedyho. Prvá dáma tiež zobrala Melaniu Trumpovú na prehliadku sídla prezidenta a zoznámila ju s kurátorom Bieleho domu, ktorý je zodpovedný za jeho zariadenie. "Bola to príležitosť na prelomenie ľadov vo svetle veľmi horkej predvolebnej kampane," zhodnotila Malveauxová a pripomenula, že Michelle Obamová počas kampane označila Donalda Trumpa za neschopného byť prezidentom a Melania Trumpová v jednom zo svojich prejavov skopírovala vety zo staršieho prejavu Obamovej. Stretnutie oboch žien sa uskutočnilo bez prítomnosti médií. K stretnutiu sa verejne nevyjadrili a Biely dom z neho zverejnil len jednu fotografiu. Slovami "Melanii sa veľmi páčila pani O!" zasa komentoval stretnutie svojej manželky s prvou dámou Donald Trump.


V Turecku zatkli muža odsúdeného za útok na britskú banku v Istanbule

Pobočka britskej banky HSBC v Istanbule sa stala terčom bombového útoku v roku 2003.

ANKARA. Turecké médiá vo štvrtok informovali o zadržaní muža odsúdeného v neprítomnosti za účasť na bombovom útoku, ktorého terčom sa v roku 2003 stala pobočka britskej banky HSBC v Istanbule. Muž bol odsúdený aj za členstvo v teroristickej sieti al-Káida. Štátna tlačová agentúra Anadolu vo štvrtok spresnila, že muža zadržali v stredu v jednej z dedín v provincii Čankiri v strednom Turecku, kde pôsobil ako imám. Podľa súkromnej tlačovej agentúry Dogan sa mužovi počas vyšetrovania jeho úlohy v bombovom útoku na banku HSBC podarilo uniknúť do Afganistanu, kde sa stal členom al-Káidy. Neskôr ho Afganistan vydal do Turecka, kde ho odsúdili na šesť rokov väzenia za členstvo v teroristickej organizácii. Terčom útokov al-Káidy, ktoré sa odohrali v novembri roku 2003 v Istanbule, boli okrem pobočky britskej banky HSBC aj dve synagógy a britský konzulát. O život pri nich prišlo 57 ľudí.


STĹPČEK PETRA SCHUTZAChodiace reklamy na hanbu? Čo prežívajú možní kandidáti Smeru

Správou s dvojakým posolstvom je problém, ktorý má Smer s nomináciami vlastných kandidátov. Jednak o výchove kádrov v tejto strane a aj o význame, aký bude mať hranica minimálneho počtu členov navrhovaná Dankom. Nezmôcť sa na človeka trebárs v Žiline je otrasné vysvedčenie stále najsilnejšej strany. Primátori, ktorých od emancipácie sa od strany nezastaví ani nútený zber podpisov, sú chodiacimi reklamami na pocity hanby, čo prežívajú ako členovia Smeru. Kuciak a čo prišlo po ňom, im hrabli do sebavedomia až tak, že prvýkrát si vôbec uvedomujú, čo za zhluk muflónov je spolok, v ktorom politizujú. Isteže, ani opozícia na tom nie je výrazne lepšie. Aj v samosprávach však platí, že pridlhé vládnutie Smeru sa prejavuje (aj) v degenerácii, ktorá ide naprieč stranou cez regióny i hierarchie od predsedníctva až po chlebičkárov na okresoch. V stopách štyroch krajov, ktoré Fico odovzdal v župných voľbách, sa zrejme vydajú aspoň štyri krajské mestá. Na úrovni primátorov i zastupiteľstva, čo by nemala ohroziť ani penetrácia nezávislých.


Björgenová zavŕšila skvelý záver sezóny,  ovládla aj posledné preteky

V takýto návrat na scénu som ani sama neverila, aj veľa ľudí okolo mňa bolo skeptických, povedala skúsená Nórka.

V takýto návrat na scénu som ani sama neverila, aj veľa ľudí okolo mňa bolo skeptických. Veľmi mi pomohli štyri zlaté medaily na majstrovstvách sveta, preto aj ten skvelý záver sezóny. QUÉBEC CITY. Nórka Marit Björgenová sa stala víťazkou pretekov na desať kilometrov voľnou technikou s hendikepovým štartom, ktorými ženy uzavreli nielen kanadskú minitour v Québec City, ale aj celý Svetový pohár 2016/2017 v behu na lyžiach. Björgenová zdolala o 1,2 sekuny krajanku Heidi Wengovú. S minútovým odstupom prišla do cieľa Švédka Stina Nilssonová. Rovnaké poradie je aj v konečných výsledkoch kanadskej minitour, ktorá pozostávala z troch etáp - šprintu klasickou technikou, behu na desať kilometrov klasicky s hromadným štartom a nedeľňajším vyvrcholením na desať kilometrov voľne s časovými hendikepmi na štarte. Kanadská minitour s 200-bodovým bonusom pre víťazku tiež priniesla rozuzlenie v boji o ženský veľký glóbus. Prvýkrát v kariére ho získala Heidi Wengová. Tá si privlastnila aj malý glóbus za celkové prvenstvo v tzv. dlhých behoch. O dominantnom postavení nórskych bežkýň na lyžiach v SP svedčí aj fakt, že v sezónnom sumáre druhá Fínka Krista Pärmäkoskiová sa stala prvou nenórskou reprezentantkou na konečnom pódiu v bojoch o veľký glóbus po štyroch rokoch. Zatiaľ poslednou fínskou víťazkou SP je Virpi Kuitunenová (2007/2008). Fenomenálna Björgenová dosiahla stodeviate individuálne víťazstvo a 175. pódiové umiestnenie v pretekoch Svetového pohára v kariére. Osemnásťnásobná zlatá medailistka z majstrovstiev sveta a mama 15-mesačného synčeka Mariusa si celkovým triumfom v Québec City dala darček k utorkovým 37. narodeninám. "V takýto návrat na scénu som ani sama neverila, aj veľa ľudí okolo mňa bolo skeptických. Veľmi mi pomohli štyri zlaté medaily na majstrovstvách sveta, preto aj ten skvelý záver sezóny. Je však dobré, že máme aj kvalitné mladé dievčatá. To je prísľub do olympijskej sezóny. Ja som už zrelá žena a teraz idem domov za Mariusom," povedala Marit Björgenová pre NRK, cituje ju aj web VG. Ženy - 10 km voľnou technikou s hendikepovým štartom:  Konečné poradie vo SP - veľký glóbus (po 31 pretekoch):  Poradie vo SP v hodnotení tzv. dlhých behov - malý glóbus (po 18 pretekoch):


Školy urgentne potrebujú asistentov učiteľov, tvrdí Gröhling

Poslanec upozorňuje, že žiak so špeciálnymi potrebami má právo na vytvorenie podmienok na vzdelávanie a výchovu.

BRATISLAVA. Slovenské školy bojujú s nedostatkom asistentov učiteľov, ktorí sú nápomocní pri vzdelávaní žiakov so špeciálnymi výchovno-vzdelávacími potrebami. Tvrdí to poslanec NR SR za stranu Sloboda a Solidarita Branislav Gröhling, ktorého stanovisko poskytla hovorkyňa SaS Katarína Svrčeková. Poslanec upozorňuje, že podľa školského zákona má žiak so špeciálnymi výchovno-vzdelávacími potrebami právo na vzdelávanie a na vytvorenie podmienok na vzdelávanie a výchovu. Jednou z nich je často asistent učiteľa, ktorý žiaka sprevádza vzdelávacím procesom. Ministerstvo však nie je zo zákona povinné prideliť financie na asistenta učiteľa. Gröhling sa teda pýta, ako je možné vytvoriť vhodné podmienky pre tohto žiaka a kde sa stratilo právo žiaka na vzdelávanie. Gröhling upozorňuje, že napríklad deti s poruchami učenia môžu s asistentom úspešne absolvovať bežnú základnú školu. Mnohé tieto deti môžu podľa neho vďaka dobrej starostlivosti a vzdelaniu viesť kvalitný život a uplatniť sa, no dnešný systém im to znemožňuje. "V septembri 2016 ministerstvo školstva evidovalo 3 903 žiadostí o úväzky na asistenta učiteľa pre viac ako 14-tisíc žiakov. Pridelených úväzkov bolo 1 710, vyhoveli 43,8 percentu žiadostí,“ hovorí Gröhling a dodáva, že dopyt po asistentoch učiteľa stúpa každoročne. Aktuálne má podľa Gröhlinga takmer každá základná škola integrovaných žiakov, ktorí potrebujú asistenta. Jeho absencia podľa neho vedie k viacerým problémom. "V priemere má jedna ZŠ takmer 13 žiakov s vývinovými poruchami učenia a menej než jedného asistenta. Aj keď nie každý takýto žiak potrebuje asistenta, je tu vidieť veľký nepomer. Na jedného školského špeciálneho pedagóga pripadá takmer 59 takýchto žiakov,“ hovorí poslanec a dodáva, že školám rovnako chýbajú výchovní poradcovia, psychológovia a špeciálni pedagógovia. "Keď asistent chýba, učiteľ sa v rámci možností venuje takémuto žiakovi. Nenapreduje však tak, ako s asistentom. Môže ísť o deti, pre ktoré špeciálna škola nie je vhodná. Niekedy môžu do triedy začleniť aj žiaka, ktorý by mal byť na špeciálnej škole, no tá buď nie je dostupná, alebo si to rodič neželá. Vtedy je učiteľ bez asistenta v zúfalej situácii. Musí sa venovať žiakovi so špeciálnymi potrebami, no utrpí tak vzdelávanie zvyšku triedy,“ vysvetľuje Gröhling s tým, že existujú aj prípady, keď rodič nemá možnosť dať dieťa do špeciálnej školy a v bežnej ho odmietnu. Vtedy je donútený opustiť prácu a vzdelávať dieťa svojpomocne doma.


Hurikán Barry zasiahol pobrežie Louisiany, zoslabol na tropickú búrku

Trump už v piatok vyhlásil v štáte Louisiana núdzový stav.

NEW ORLEANS. Pobrežie amerického štátu Louisiana zasiahol v sobotu prvý hurikán tohtoročnej sezóny v Atlantiku sprevádzaný silným vetrom a dažďom. Po presune nad pevninu hurikán Barry zoslabol na tropickú búrku, stále však ohrozuje milióny obyvateľov, informovala agentúra AFP. Americký prezident Donald Trump už v piatok vyhlásil v štáte Louisiana núdzový stav, čím umožnil prísun federálnej pomoci, o ktorú vopred žiadal louisianský guvernér John Bel Edwards. Letisko v najväčšom louisianskom meste New Orleans na celý deň uzavreli a tisíce obyvateľov museli opustiť svoje domovy. Desaťtisíce ľudí zostali bez dodávok elektrickej energie. Úrady v New Orleanse sa obávajú najmä hrozby vzniku prívalových povodní a pozorne sledujú stav tamojších protipovodňových hrádzí. Oko búrky zasiahlo pevninu v oblasti Intracoastal City západne od New Orleansu. Sprievodný vietor v tom čase dosahoval rýchlosť 115 kilometrov za hodinu, uviedlo americké Národné centrum pre hurikány (NHC). Silné dažde hlásili aj z okolitých štátov Mississippi a Alabama a meteorológovia varovali, že povodne môžu postihnúť nielen oblasti na pobreží, ale aj vo vnútrozemí. Búrka Barry vyvolala spomienky na hurikán Katrina, pri ktorom bolo v roku 2005 zaplavených približne 80 percent územia New Orleans. Katrina udrela aj na iné oblasti Louisiany, Mississippi a Alabamy, pričom si vyžiadala približne 1800 mŕtvych a škody v hodnote 150 miliárd dolárov (133 miliárd eur).


Garciová po dramatickom zápase zdolala Vekičovú a vyhrala turnaj v Nottinghame

Caroline Garciová (1-Fr.) - Donna Vekičová (2-Chorv.) 2:6, 7:6 (4), 7:6 (4) NOTTINGHAM. V nedeľnom finále dvojhry na turnaji WTA v Nottinghame zvíťazila najvyššia nasadená francúzska tenistka Caroline Garciová nad dvojkou pavúka Chorvátkou Donnou Vekičovou 2:6, 7:6 (4), 7:6 (4). Dramatický zápas trval 2 hodiny a 39 minút a pevnejšie nervy mala v oboch tajbrejkoch Garciová. Francúzka upravila vzájomnú bilanciu proti Vekičovej na 4:2 na zápasy.


Európska únia chce riešiť problematiku zlých úverov

Banky v členských štátoch v závere minulého roka evidovali nesplácané úvery v hodnote takmer jeden bilión eur.

BRUSEL. Ministri financií členských štátov Európskej únie sa v utorok dohodli na spoločnom postupe pri riešení problematiky zlých úverov v bankovom sektore, ktoré ťažia najmä španielsku a taliansku ekonomiku. Na stretnutí v Bruseli načrtli sériu opatrení ako znížiť podiel nesplácaných úverov, ktoré v závere minulého roka dosahovali takmer jeden bilión eur. To predstavuje zhruba 6,7 % hrubého domáceho produktu (HDP) európskeho spoločenstva alebo 5,1 % celkového úverového portfólia v správe európskych bánk.Vyriešenie problému zlých úverov je dôležité pre odolnosť finančného systému a vyžaduje si „kolektívnejší prístup“, uviedol estónsky minister financií Toomas Toniste. Estónsko tento mesiac prevzalo rotujúce polročné predsedníctvo EÚ.


Francúzsko už netrvá na odstúpení sýrskeho prezidenta Asada

Macron si pri riešení sýrskeho problému želá užšiu spoluprácu s Ruskom.

PARÍŽ. Francúzsko už nenástojí na odstúpení Bašára Asada z postu sýrskeho prezidenta, napísala vo štvrtok agentúra AP s odvolaním sa na rozhovor, ktorý francúzsky prezident Emmanuel Macron poskytol ôsmim európskym denníkom. Macron zároveň uviedol, že si pri riešení sýrskeho problému želá užšiu spoluprácu s Ruskom a dodal, že Západ sa priveľmi sústreďuje na osobu sýrskeho prezidenta. "Nový pohľad, ktorý na túto otázku mám, spočíva v tom, že som nevyhlásil, že odchod Bašára Asada je nevyhnutnou podmienkou všetkého. Nikto mi totiž zatiaľ neukázal jeho legitímneho nástupcu," povedal podľa AP Macron Zároveň však vyslovil varovanie, že Francúzsko bude na Sýriu útočiť, ak bude Asadova vláda používať chemické zbrane. Macronovi predchodcovia v úrade francúzskeho prezidenta patrili k najhlasnejším kritikom Bašára Asada. Francúzske letectvo v súčasnosti podniká v Sýrii útoky na ciele extrémistickej organizácie Islamský štát.


Saková: Dočasný šéf policajnej inšpekcie by mal byť známy v priebehu leta

Novelu výberu policajného prezidenta  predložia na rokovanie vlády zrejme v auguste.

BRATISLAVA. Meno nového dočasného šéfa policajnej inšpekcie by malo byť známe v priebehu leta. Uviedla to dnes po rokovaní vlády ministerka vnútra Denisa Saková. Predošlý šéf inšpekcie Milan Lučanský je totiž od prvého júna vo funkcii prezidenta Policajného zboru. Pokiaľ ide o pripravovanú novelu zákona, podľa ktorej sa má policajný prezident ako aj šéf policajnej inšpekcie vyberať novým spôsobom, podľa ministerky by mala byť predložená na rokovanie vlády koncom augusta. Následne v septembri by mal byť dokument predložený do parlamentu. Podľa Sakovej by sa tak účinnosť novely mohla stihnúť od januára 2019, ako bolo pôvodne plánované. Sakovej predchodca Tomáš Drucker chcel novelu predkladať do parlamentu ešte pred letnými prázdninami. Podľa súčasnej ministerky chce však rezort konečnú podobu novely ešte prediskutovať v rámci koalície aj s ďalšími subjektmi, aby sa našiel konsenzus v rámci čo najširšieho politického spektra ako aj občianskej spoločnostiMinisterstvo vnútra predložilo ešte v čase, keď bol na čele rezortu Tomáš Drucker, do medzirezortného pripomienkového konania návrh novely zákona o Policajnom zbore. Novela upravuje napríklad výber Prezidenta Policajného zboru alebo šéfa Úradu inšpekčnej služby MV SR. Kandidátov na policajného prezidenta by mala po novom vyberať sedemčlenná komisia. Ak kandidáta odobrí nadpolovičnou väčšinou, bude nasledovať verejné vypočutie na parlamentnom výbore pre obranu a bezpečnosť. Ak kandidáta odobrí aj výbor, minister vnútra ho do funkcie vymenuje na sedem rokov. Funkciu pritom môže zastávať len jedno obdobie. Komisia a brannobezpečnostný výbor majú tiež odobrovať kandidátov na nového šéfa policajnej inšpekcie. V prípade vymenovania do funkcie je jeho funkčné obdobie rovnako sedem rokov.


Eurokomisár pre rozpočet: Británia bude musieť Únii vrátiť miliardy eur

BRUSEL / HAMBURG. Komisár Európskej únie pre rozpočet Günter Oettinger v rozhovore pre nemecký spravodajský týždenník Der Spiegel uviedol, že Veľká Británia bude musieť spoločenstvu po odchode vrátiť desiatky miliárd eur. Príslušný odhad britského dlhu zverejní v pondelok (27. 3.) predseda Európskej komisie Jean-Claude Juncker. Suma sa zatiaľ odhaduje približne na 60 miliárd eur. Zatiaľ nie je jasné, ako budú prebiehať rokovania predstaviteľov EÚ so zástupcami britskej vlády. Experti nemeckého parlamentu, Bundestagu, predpokladajú, že dvojročná lehota na dosiahnutie dohody o odchode Británie z EÚ nebudú stačiť. Podľa nich by mali rokovania trvať viac rokov. Dôvody dlhého rozvodového procesu vidia vo fakte, že do procesu napokon vstúpia aj parlamenty 27 členov EÚ, ktoré budú musieť schváliť záverečnú dohodu. Táto povinnosť národných parlamentov, ako povedal Oettinger, je zakotvená v základných zmluvách spoločenstva.


Turecký útok na pozície kurdských milícií v Sýrii neprežilo najmenej 18 ľudí

Turecko považuje kurdské YPG za teroristickú skupinu napojenú na kurdských separatistov.

ANKARA. Turecká armáda bombardovala v utorok ráno pozície kurdských milícií v severnej Sýrii a severnom Iraku. Informovalo o tom Sýrske pozorovateľské centrum pre ľudské práva (SOHR) so sídlom v Británii. Pri útoku na severe Sýrie zomrelo najmenej 18 členov milícií. "Pätnásti boli bojovníci a traja pracovali v mediálnom stredisku, ktoré patrí Oddielom ľudovej sebaobrany (YPG)," uviedol riaditeľ SOHR Rámí Abdal Rahmán. Turecké lietadlá podľa SOHR zasiahli pozície kurdských milícií Oddiely ľudovej sebaobrany (YPG). Tie sú podporované Spojenými štátmi, ale spolupracujú aj so Stranou kurdských pracujúcich (PKK), ktorá je v Turecku zakázaná. YPG bombardovanie potvrdili. Turci podľa nich zasiahli miestne mediálne stredisko, pričom zahynul alebo utrpel zranenia bližšie neučený počet bojovníkov. Turecká armáda ranné bombardovanie takisto potvrdila. Uviedla, že nálety boli zacielené na PKK a "rozšírené pobočky tejto organizácie v Sýrii a Iraku". Cieľom malo byť podľa Ankary "zničenie týchto hniezd teroristov" v severnej Sýrii a severnom Iraku. Turecko považuje kurdské YPG za teroristickú skupinu napojenú na kurdských separatistov, ktorí v Turecku vedú povstanie od roku 1984. USA ich však vnímajú ako efektívnu silu v boji proti Islamskému štátu v Sýrii a Iraku.


Ozbrojenci v Burkine Faso zaútočili na mešitu a zabili 16 ľudí

OUAGADOUGOU. Najmenej 16 ľudí prišlo o život a dvaja ďalší utrpeli vážne zranenia počas útoku v mešite na severe afrického štátu Burkina Faso. S odvolaním sa na bezpečnostné zdroje o tom v sobotu informovala agentúra AFP.   "Ozbrojení muži zaútočili na Veľkú mešitu v Salmossi medzi 19.00 h a 20.00 h (piatok) a zabili najmenej 16 ľudí," uviedol nemenovaný zdroj pre AFP. Celkovo 13 ľudí zahynulo priamo na mieste a ďalší traja podľahli zraneniam neskôr. Chudobná Burkina Faso bojuje posledné štyri roky so silnejúcou vlnou džihádistického násilia, ktoré začalo prenikať do severu krajiny zo susedného Mali, ale neskôr sa rozšírilo aj na východ, do blízkosti hraníc s Togom a Beninom. Džihádisti sa čoraz viac zameriavajú na armádu bývalej francúzskej kolónie. V auguste pri útoku na vojenskú základňu na severy Burkiny Faso zabili ťažko vyzbrojení útočníci 24 ľudí. Vlna násilia si od roku 2015 vyžiadala približne 500 mŕtvych. Na hlavné mesto Burkiny Faso, Ouagadougou, zaútočili trikrát.


Expremiér Pakistanu Šaríf nedosiahol prepustenie na kauciu

Šarífa odsúdili za zločiny spojené s medzinárodným škandálom Panama Papers.

ISLAMABAD. Pakistanský súd zamietol v pondelok žiadosť bývalého premiéra Naváza Šarífa o prepustenie z väzenia na základe kaucie v súvislosti s jeho zhoršujúcim sa zdravotným stavom. Informovala o tom agentúra DPA. Šaríf sa na súd v Islamabade obrátil so žiadosťou o prepustenie na kauciu pre zdravotné komplikácie spôsobené cukrovkou. Súd však vo svojom verdikte uviedol, že Šarífova žiadosť je bezpredmetná vzhľadom na to, že expremiér sa momentálne už lieči v nemocnici v provinčnej metropole Láhaur. Lídri Šarífovej strany - Pakistanskej moslimskej ligy - označili rozhodnutie súdu za sklamanie, avšak dodali, že ho "z úcty k sudcom budú rešpektovať". Ešte v júli 2017 zbavil pakistanský najvyšší súd trojnásobného premiéra Šarífa funkcie ministerského predsedu a nariadil antikorupčnému úradu, aby prešetril tri samostatné prípady týkajúce sa majetkov a podnikateľských aktivít Šarífovej rodiny. Neskôr bol Šaríf odsúdený za zločiny spojené s medzinárodným škandálom Panama Papers. Za korupciu bola odsúdená na sedem rokov aj Šarífova dcéra Marjam, pričom ročný trest dostal v tejto súvislosti aj jeho zať. Škandál Panama Papers v roku 2015 odhalil, že niekoľko Šarífových detí malo prepojenie na offshorové spoločnosti, ktoré boli údajne využívané na odliv prostriedkov a nákup aktív - vrátane luxusných bytov v Londýne. Jeho rodina však tvrdí, že nehnuteľnosti nadobudla v 90. rokoch legálne. Mnohí právni experti podľa agentúry DPA veria, že Šaríf sa nedočkal spravodlivého procesu, keďže ako zástanca civilnej vlády má komplikované vzťahy s vplyvnou armádou a súdnictvom.


Nemci opäť vyšetrujú podozrenie z tajných dohovorov. Tento raz ide o oceliarske firmy

Nemecké oceliarne sú už roky pod silným tlakom v dôsledku nadbytočných ázijských kapacít predovšetkým v Číne.

BONN, SALZGITTER. Nemecké oceliarske firmy sa znovu dostali do podozrenia, že sa s konkurenciou dohodli na cenách svojich produktov na úkor odberateľov. Pracovníci Spolkového protimonopolného úradu v Bonne koncom augusta tri dni po sebe navštevovali sedem oceliarskych firiem a vykonali aj prehliadky troch súkromných bytov. Dnes to potvrdil hovorca úradu. Hľadali pritom dôkazy o tajných dohodách na sortiment valcovanej ocele. Kontroly potvrdil nemecký koncern Salzgitter a medzinárodný koncern ArcelorMittal. Pracovníci úradu dostali všetky dokumenty, o ktoré požiadali. Podľa nepotvrdených správ sa vyšetruje aj postup najväčšieho nemeckého oceliarskeho podniku ThyssenKrupp. V ňom sa však kontrola nerobila. Nemecké oceliarne sú už roky pod silným konkurenčným tlakom v dôsledku nadbytočných ázijských kapacít predovšetkým v Číne. Protimonopolný úrad situáciu pozorne sleduje a často pátra po ilegálnych cenových dohodách. Od konca novembra 2015 sa vyšetruje podozrenie z možnej dohody výrobcov vzácnych druhov oceliarskych výrobkov. Ďalšie vyšetrovanie sa začalo v júni 2016 v šiestich oceliarňach. Zamerané je na nákup ocele pre automobilový priemysel a materiál pre jeho subdodávateľov. Od júna tohto roku sa vyšetrujú aj firmy, ktoré vyrábajú komponenty pre pohony a prevodovky do vozidiel.


Vo svete je podľa správy OSN už viac ako dvesto miliónov migrantov

Migranti v roku 2019 tvorili podľa správy tri a pol percenta svetovej populácie.

NEW YORK. Počet migrantov vo svete dosiahol v tomto roku 272 miliónov, potvrdzujúc tak narastajúci trend, informovala v utorok Organizácia Spojených národov. Nárast o 51 miliónov od roku 2010 znamená, že počet migrantov rastie rýchlejšie než celosvetová populácia, vyplýva zo záverov, ktoré vo svojej výročnej správe zverejnil Odbor pre ekonomické a sociálne záležitosti OSN (UN DESA). "Tieto údaje sú rozhodujúce pre pochopenie dôležitej úlohy migrantov a migrácie pri rozvoji krajín pôvodu, ako aj cieľových krajín," uvádza sa v tlačovom vyhlásení šéfa DESA Liou Čen-mina. Migranti v roku 2019 tvorili podľa správy o medzinárodných migrantoch tri a pol percenta svetovej populácie. V roku 2000 to bolo 2,8 percenta. Nútené presídľovanie cez medzinárodné hranice sa zvyšuje. Počet utečencov a žiadateľov o azyl sa v rokoch 2010-17 zvýšil o približne o 13 miliónov, konštatuje ďalej správa citovaná agentúrou DPA. Najviac medzinárodných migrantov, 82 miliónov, sa nachádza v Európe. Druhým najväčším hostiteľom medzinárodných migrantov je Severná Amerika. Z porovnania počtu zahraničných migrantov žijúcich v jednotlivých krajinách vyplýva, že v Spojených štátoch sa ich nachádza takmer 20 percent (51 miliónov). Druhý a tretí najväčší podiel migrantov zo zahraničia majú na svojom území Saudská Arábia a Nemecko. Pokiaľ ide o krajinu pôvodu, odkiaľ migranti pochádzajú, v zahraničí žije približne 18 miliónov ľudí narodených v Indii. Druhé najväčšie zastúpenie migrantov vo svete majú Mexičania, nasledujú Číňania a Rusi. V správe sa ďalej uvádza, že väčšina migrantov sa pohybuje medzi susediacimi krajinami v tom istom regióne.


Iracká armáda dobyla z rúk Islamského štátu strategické mesto

Mestom Tal Afar prechádza dôležitá cesta.

BAGDAD.  Iracké vládne jednotky dobyli z rúk teroristickej organizácie Islamský štát iracké mesto Tal Afar. Informujú o tom iracké médiá s odvolaním sa na armádnych veliteľov. Tal Afar, ktorý sa nachádza 150 kilometrov východne od sýrskych hraníc, má strategickú polohu, keďže ním prechádza dôležitá cesta, donedávna slúžiaca ako zásobovacia trasa pre IS. Mesto bolo jedným z posledných útočísk IS v Iraku po tom, čo vládne sily v júli dobyli Mósul, druhé najväčšie mesto v krajine.


Stále čaká na zisk Stanleyho pohára. Už 40-ročný Thornton pokračuje v kariére

SAN JOSE. Kanadský hokejový útočník Joe Thornton sa dohodol s vedením San Jose Sharks na pokračovaní spolupráce a podpísal ročnú zmluvu na sezónu 2019/2020. Pre 40-ročného centra to bude už 22. sezóna v NHL. Klub o tom informoval na oficiálnej stránke. Thornton by v drese Sharks rád získal Stanleyho pohár, na ktorý doteraz nedosiahol. Aj vedenie klubu verí, že jeho schopnosti pomôžu tímu na ceste za prvenstvom. "Je ťažké slovami opísať vplyv, aký má Joe na náš klub, mužstvo a jeho hráčov. Trvá to už od roku 2005, keď k nám prišiel. Je to výnimočný hráč, ktorý sa určite dostane do Siene slávy NHL. Má zriedkavú schopnosť robiť zo svojich spoluhráčov lepších hokejistov. Som nadšený z toho, že ho opäť uvidím so žralokom na hrudi," uviedol generálny manažér klubu Doug Wilson. Thorntona draftoval v roku 1997 Boston Bruins, v ktorého drese pôsobil do sezóny 2005/2006. Počas nej ho vymenili do San Jose. Hoci Sharks viackrát patrili k favoritom NHL, na premiérový zisk Stanleyho pohára stále čakajú. Najbližšie k nemu boli v roku 2016, vo finálovej sérii však podľahli Pittsburghu. Thornton doteraz odohral v NHL celkovo 1745 zápasov, v ktorých dosiahol bilanciu 444 gólov a 1167 asistencií. V historickom poradí mu patrí 14. miesto v počte odohraných zápasov, 8. v počte asistencií a 14. v kanadskom bodovaní.


Čierna Hora zvažuje uznesenie o zrušení rozhodnutia o pripojení k Srbsku

Súčasná vláda sa domnieva, že rozhodnutie zrušilo suverénny štát.

PODGORICA. Vládnuca Demokratická strana socialistov Čiernej Hory (DPS) má v úmysle predložiť parlamentu uznesenie o zrušení rozhodnutia tzv. Podgorickej skupštiny z roku 1918. Informoval o tom v piatok spravodajský server B92.net s odvolaním sa na denník Pobjeda. Podľa interpretácie súčasnej čiernohorskej vlády a niektorých historikov totiž Veľké národné zhromaždenie srbského národa v Čiernej Hore v roku 1918 (Podgorická skupština) bolo organizované v rozpore s bývalou ústavou Čiernej Hory a jej právnym systémom. Podgorická skupština 26. novembra 1918 prijala rozhodnutie o pripojení Čiernej Hory k Srbsku, poznamenal server B92.net. Súčasná vláda v Podgorici sa však domnieva, že rozhodnutie Podgorickej skupštiny zrušilo suverénny, medzinárodne uznávaný štát, ktorý mal svoju ústavu, vládcu, národné zhromaždenie ako ústavodarný a zákonodarný orgán, vládu a právny systém.


Desiatky komunitných centier môžu od septembra zaniknúť

Neziskovka posiela list premiérovi a ministrovi práce.

BRATISLAVA. Vyše sto poskytovateľov sociálnych služieb môže mať od 1. septembra závažné finančné problémy. V otvorenom liste určenom premiérovi Petrovi Pellegrinimu a ministrovi práce, sociálnych vecí a rodiny Jánovi Richterovi na to upozorňuje nezisková organizácia Človek v ohrození. Pre nečinnosť zodpovedných inštitúcií môžu tisíce klientov prísť o nevyhnutnú podporu a starostlivosť a 300 sociálnych pracovníkov môže zostať bez príjmu. "Na celom Slovensku je v tejto chvíli viac ako 100 poskytovateľov sociálnych služieb, ktorí sa od 1. septembra dostanú do komplikovanej finančnej situácie, nakoľko nikto z relevantných inštitúcií nevie poskytnúť informácie o pokračovaní druhej fázy národných projektov," uvádza sa v liste. Viacerí poskytovatelia podľa autorov listu nebudú schopní zabezpečiť realizáciu týchto sociálnych služieb z vlastných nákladov. "Veľká časť z nich nebude bez štátnej podpory schopná pokračovať v poskytovaní sociálnych služieb na vlastné náklady a budú ich musieť ukončiť,“ konštatoval v tlačovej správe riaditeľ organizácie Človek v ohrození Braňo Tichý. Bez pravidelného príjmu tak bude od septembra 300 zamestnaných sociálnych pracovníkov, tvrdia poskytovatelia. "V mnohých lokalitách dôjde k prepusteniu zamestnancov. Táto pauza okrem výpadku príjmu spôsobí aj prerušenie kontaktov s klientmi, ktoré sa budovali posledné dva roky," upozorňujú v liste. Tvrdia, že sociálne služby v komunitných centrách, nízkoprahových denných centrách a nízkoprahových sociálnych službách pre deti a rodinu sú službami krízovej intervencie a vo viacerých prípadoch sú tieto služby jediné svojho druhu vo vylúčených komunitách. "Výpadok týchto služieb môže spôsobiť prehlbovanie problémov a stratu dôvery k poskytovateľom, ktorí kvôli nečinnosti relevantných inštitúcií nebudú môcť zabezpečiť udržateľné služby," upozorňuje organizácia Človek v ohrození. Z dlhodobého hľadiska vníma problém s udržateľnosťou financovania komunitných centier cez štrukturálne fondy EÚ. "Po ukončení tejto podpory totiž nemá nikto zo strany samosprávnych subjektov a štátu povinnosť túto sociálnu službu financovať. V prípade skončenia komunitných centier by tisícky prijímateľov zostali bez služieb, ktoré im poskytujú pravidelnú podporu a starostlivosť," uvádza sa v liste. Organizácia Človek v ohrození, ktorá má päť komunitných centier, spolu s ďalšími 24 komunitnými centrami vyzývajú kompetentných politikov a úradníkov urobiť všetko preto, aby sa neprerušilo poskytovanie sociálnych služieb pre ľudí, ktorí ich potrebujú, a aby zabezpečili plynulé pokračovanie druhej fázy národných projektov. "Ako poskytovatelia ponúkame súčinnosť pri príprave druhého kola národných projektov", dodali. Agentúra SITA oslovila so žiadosťou o reakciu MInisterstvo práce, sociálnych vecí a rodiny SR.


Šéfka hongkongskej exekutívy označila protesty za nepokoje

V Hongkongu protestovali desaťtisíce ľudí.

HONGKONG. Šéfka hongkonskej exekutívy Carrie Lamová kritizovala protestujúcich, ktorí sa v stredu dostali do zrážok s políciou, a označila tieto potýčky za "organizované nepokoje". Bolo to jej prvé vyjadrenie po tom, ako sa rozpútali násilnosti v súvislosti s jej vládnym návrhom zákona, ktorý má umožniť vydávanie osôb podozrivých zo spáchania trestných činov do Číny. "Je zrejmé, že nejde o pokojné zhromaždenia, ale o otvorene organizované nepokoje," uviedla vo vyhlásení prostredníctvom videa. Desaťtisíce ľudí sa zhromaždili v okolí vládnych budov v centre Hongkongu na protestoch voči tomuto kontroverznému zákonu, ktorý mala Legislatívna rada začať v stredu prerokovávať v druhom čítaní. Túto debatu však poslanci museli odložiť. Medzi davom protestujúcich v Hongkongu a políciou vypukli zrážky, keď sa demonštranti pokúšali dostať do budovy parlamentu. Protestujúci hádzali do príslušníkov poriadkovej polície rôzne predmety a polícia následne odpovedala použitím slzotvorného plynu, gumených projektilov a obuškov. Najmenej 22 ľudí utrpelo zranenia, pričom bolo vidieť, ako odnášajú zranených protestujúcich aj demonštrantov, uviedla agentúra AP s odvolaním sa na miestne úrady. Britský minister zahraničných vecí Jeremy Hunt vyzval na upokojenie situácie v Hongkongu a naliehal na úrady, aby načúvali obavám protestujúcich. Vyzval tiež hongkonskú vládu, aby si dala "pauzu a zvážila tieto kontroverzné opatrenia". Lamovej vláda navrhuje legislatívnu úpravu, ktorá by umožnila vydávanie podozrivých do všetkých jurisdikcií, s ktorými Hongkong dosiaľ nemá príslušnú zmluvu - vrátane pevninskej Číny. Podľa vládnych predstaviteľov je to potrebné, aby sa vyplnili existujúce právne medzery a mesto prestalo byť útočiskom pre utečencov pred zákonom. Návrhy však vyvolali odpor širokého spektra skupín v Hongkongu. Podľa kritikov nie je justičný systém v Číne nezávislý a nezodpovedá medzinárodným štandardom. Znepokojenie vyjadrili aj obchodné, právne, ľudskoprávne a novinárske organizácie s tým, že navrhované zmeny poškodia povesť Hongkongu v oblasti právnej nezávislosti.


Najvyšší súd nesúhlasí s Gálom. Chce, aby sudcovia išli do dôchodku vo veku 70 rokov

BRATISLAVA. Najvyšší súd (NS) SR nesúhlasí s ministrom spravodlivosti Gáborom Gálom (Most-Híd), aby sudcovia v budúcnosti odchádzali do dôchodku na konci kalendárneho roku, v ktorom dovŕšia vek 68 rokov. NS žiada, aby bol vekový cenzus posunutý na 70. rok veku. Uviedol to v zásadnej pripomienke k legislatívnemu balíku týkajúcom sa nových pravidiel pre voľbu ústavných sudcov. Ministerstvo podľa portálu Slov-lex pripomienku akceptovalo. V súčasnosti je v Ústave SR veková hranica stanovená na 65 rokov. Odchod sudcov do dôchodku sa deje fakultatívne - návrhy na odvolanie schvaľuje Súdna rada, ktorá ich predkladá prezidentovi. Gál navrhol automatický mechanizmus s tým, že vekovú hranicu posnul o tri roky. Najvyšší súd žiada pridať ďalšie dva roky, pričom argumentuje praxou v okolitých krajinách. Do pozornosti dal NS pritom susednú Českú republiku, kde funkcia sudcu zaniká uplynutím kalendárneho roku, v ktorom sudca dosiahol vek 70 rokov. V Poľsku zákon stanovuje, že za istých podmienok môže sudca vykonávať svoju funkciu až do dovŕšenia veku 70 rokov. Deje sa to vtedy, ak po dosiahnutí veku 65 rokov prejaví vôľu pokračovať vo funkcii a predloží potvrdenie o zdravotnej spôsobilosti vykonávať sudcovskú funkciu. Na základe uvedeného možno podľa Najvyššieho súdu konštatovať, že jeho návrh na zvýšenie veku pre odchod do dôchodku nemusí byť prekážkou kvalitného výkonu sudcovskej funkcie, ak je vôľa ju vykonávať, vykonáva sa zodpovedne, riadne a v súlade so zákonnými nárokmi. Pripomenul pritom, že statusový zákon umožňuje, aby bol sudca odvolaný, ak mu zdravotný stav dlhodobo - najmenej počas jedného roka nedovoľuje riadne vykonávať sudcovské povinnosti. V neposlednom rade má Najvyšší súd za to, že funkcia sudcu nie je len povolaním, ale aj poslaním, resp. službou verejnosti pri ochrane a uplatňovaní práv a slobôd. "Preto v konečnom dôsledku nie tak len samotný vek, ale hlavne vôľa vykonávať funkciu sudcu, riadne a zodpovedné vykonávanie tejto funkcie, požadovaná kvalita jej výkonu a kontrola tejto kvality sú podstatnými indikátormi a zároveň limitujúcimi faktormi vykonávania funkcie sudcu ako takej," píše sa v zásadnej pripomienke. Gál zmenu Ústavy SR odôvodnil potrebou obmeny sudcovského stavu a tiež praktickými problémami, keď súdy nevedia, či môžu nadsluhujúcim sudcom prideľovať spisy. V prípade stanovenia hranice až na 68 rokov podľa neho vzniká dostatočný časový priestor pre sudcov, ktorí dosiahli dôchodkový vek, ale ešte sa cítia byť zdatní ostať v talári. Proti praxi, keď Súdna rada v minulosti nepredkladala na odvolanie sudcov, ktorí dovŕšili vek 65 rokov, protestoval prezident SR Andrej Kiska, ktorý je presvedčený, že je zásadne potrebné odvolávať sudcov tak, ako to predpokladá ústava a zákony. Po nástupe do funkcie kritizoval, že jeho predchodcovia nevyužívali zákonnú úpravu, proces odvolávania sudcov takmer nefungoval a prax v tejto oblasti bola neprehľadná. Navrhol aj zmenu, ktorá by dosiahnutie veku sudcu spájala s automatickým zánikom jeho funkcie.


Slovensko už na Wimbledone zastúpenie nemá, Rybáriková podľahla mladej Gauffovej

LONDÝN. Slovenská tenistka Magdaléna Rybáriková neuspela v 2. kole dvojhry na grandslamovom turnaji vo Wimbledone. Pätnásťročnej Američanke Cori Gauffovej v stredu podľahla 3:6, 3:6. Slovensko tak prišlo na tráve All England Clubu aj o posledné želiezko v singli. Kvarteto Viktória Kužmová, Anna Karolína Schmiedlová, Martin Kližan, Jozef Kovalík neprešlo cez úvodnú prekážku. Gauffová, ktorá v 1. kole v americkom derby senzačne vyradila päťnásobnú wimbledonskú šampiónku Venus Williamsovú, potvrdila obrovský talent aj v zápase s Rybárikovou. Dokázala si poradiť s variabilnou hrou Slovenky, jej stopbalmi i čopmi. Predvádzala vyspelý tenis prešpikovaný technickými údermi, robila minimum nevynútených chýb. O osude prvého setu rozhodol šiesty gem, v ktorom Američanka čistou hrou prelomila podanie Rybárikovej. Slovenka sa snažila na dvorci vymyslieť niečo, čím by súperku prekvapila, no priveľa kazila, čo bola voda na mlyn Američanky. Na začiatku druhého setu sa Gauffová po rýchlom brejku ujala vedenia 3:1 a dobre rozohratý zápas už dotiahla do víťazného konca. Úspešná kvalifikantka, ktorá zažíva skvelý grandslamový debut v ženskej dvojhre, premenila za stavu 5:3 hneď prvý mečbal. Rybárikovej wimbledonským maximom zostáva semifinále z roku 2017. Gauffová mala po postupe medzi elitnú 32-ku veľkú radosť. "Odohrala som veľmi dobrý zápas. Nebolo to jednoduché, pretože Rybáriková je na tráve silná a výborne podávala. V prvom geme na returne som neuhrala ani fiftín, postupne som však na ňu našla recept. Tohtoročný Wimbledon si naplno užívam. Som v šoku z toho, ako ďaleko som sa dostala. Nepozerám sa na to, aká súperka stojí na druhej strane dvorca, verím si proti každej," uviedla v prvom interview vlaňajšia finalistka juniorskej dvojhry na US Open, ktorá v dueli o postup do osemfinále nastúpi proti Slovinke Polone Hercogovej. Cori Gauffová (USA) - Magdaléna RYBÁRIKOVÁ (SR) 6:3, 6:3